title: Miriam Makeba

text: Makeban ensimmäinen yhtye oli "Cuban Brothers". Vuonna 1954 hänet valittiin Etelä-Afrikan tunnetuimman yhtyeen Manhattan Brothersin laulusolistiksi, ja silloin hän myös sai pysyvän taiteilijanimensä. Pian hän levytti ensimmäisen soolosinglensä "Lakutshuna Ilangun" eteläafrikkalaiselle Gallotone Recordsille. Vuonna 1956 Makeba esiintyi "African Jazz and Variety" - revyykiertueella yhdessä tulevan, toisen aviomiehensä, intialaistaustaisen Sonny Pillayn kanssa, ja hänet valittiin myös vain naisista koostuvan Skylarks-yhtyeen ykkössolistiksi.


title: Miriam Makeba

text: Venetsian elokuvajuhlilla kriitikoiden palkinnon saaneen Etelä-Afrikassa kuvatun dokumenttielokuvan "Come Back, Africa" sivuosa toi Miriam Makeballe kutsun Yhdysvaltoihin. Vuoden 1959 esiintyminen "Steve Allen Showssa" sinetöi amerikanvalloituksen alkaneeksi. Seuraavaa esiintymistä, konserttia New Yorkin Village Vanguard -klubilla olivat seuraamassa muun muassa Duke Ellington, Nina Simone ja Miles Davis.


title: Miriam Makeba

text: Tärkein Miriam Makeban tukija Yhdysvalloissa oli epäilemättä Harry Belafonte, joka auttoi Makeban uran alkuun ja tuki häntä, kunnes vuonna 1967 syntyi juutalaisasenteisiin liittyvä väärinkäsitys ja heidän välinsä katkesivat.


title: Miriam Makeba

text: Makeban ensimmäisen sooloalbumin julkaisi amerikkalainen RCA Records vuonna 1960, mutta rojaltit päätyivät Etelä-Afrikkaan Makeban entiselle levy-yhtiölle, jolta hän ei kuitenkaan ollut saanut korvauksia myydyistä levyistään puoleentoista vuoteen. Samana vuonna Etelä-Afrikan hallitus mitätöi Makeban passin ja esti näin hänen paluunsa kotimaahansa, ja hänestä tuli ensimmäistä kertaa pakolainen.


title: Miriam Makeba

text: Vuonna 1962 Makeba esiintyi YK:n yleisistunnon hallintokomitealle ja myöhemmin piti erityiskomission edessä puheen, jossa muun muassa vaati täydellista kauppasaartoa Etelä-Afrikalle. Makeban levyt joutuivat Etelä-Afrikassa myyntikieltoon, ja hänestä itsestään tuli maailman silmissä "sorretun kansan symboli".


title: Miriam Makeba

text: Yksi Makeban mainittavia esiintymisiä hänen Yhdysvaltain vuosiltaan on Addis Abebassa Etiopiassa pidetty Afrikan yhtenäisyysjärjestön perustamiskokous, jossa hän tapasi muun muassa keisari Haile Selassien. Pian sen jälkeen Makeballa todettiin kohdunkaulan syöpä, joka leikattiin, eikä hän enää voinut saada lapsia.


title: Miriam Makeba

text: Avioiduttuaan pariksi vuodeksi tuolloin New Yorkissa opiskelevan trumpetisti Hugh Masakelan kanssa Makeba asui Dizzy Gillespien naapurissa. Yhdysvalloissa asuessaan Makeba tapasi muun muassa Martin Luther Kingin, asui myös jazzpianisti Horace Silverin naapurina ja ystävystyi Marlon Brandon kanssa. Esiintyminen presidentti Kennedyn syntymäpäivillä oli Makeban mukaan hänen uransa huippuhetkiä. Hän myös sanoi olleensa vastuussa afro-kampauksen tulemisesta Yhdysvaltoihin.


title: Miriam Makeba

text: Makeba avioitui maaliskuussa 1967 pelättyjen Mustien pantterien johtajiin kuuluneen Stokely Carmichaelin kanssa. Makeba oli miehensä kanssa samaa mieltä mustien vastarinnan tarpeesta, mutta eri mieltä vastarinnan keinoista. Avioliitto aiheutti Makeballe vaikeuksia muun muassa Bahamasaarilla ja Jamaikalla, mutta suurin tappio oli Makeban "toiseen maanpakolaisuuteen" johtanut esiintymisten ja Reprise Recordsin kanssa suunniteltujen levytysten peruuntumisista johtuva vaikea taloudellinen tilanne.


title: Miriam Makeba

text: Yhdysvalloista lähdettyyän Makeba sai asuinpaikan Guineasta presidentti Ahmed Sékou Tourén suojeluksessa, mutta tämän kuoltua vuonna 1984 tilanne vaikeutui.


title: Miriam Makeba

text: Makeba pääsi palaamaan Etelä-Afrikkaan vuonna 1991.


title: Miriam Makeba

text: Vuonna 1950 Makeba meni ensimmäisen kerran naimisiin, ja sai liitosta ainoan lapsensa, Bongi-nimisen tyttären, joka kuoli vuonna 1985. 1950-luvun lopulla avioliitto taiteilija Sonny Pillayn kanssa kesti kolmisen kuukautta. Makeban kolmas aviomies oli trumpetisti Hugh Masekela. Viimeisen avioliiton Makeba solmi maaliskuussa 1968 Stokely Carmichaelin kanssa, ja sekin avioliitto päättyi eroon.


title: Pahaniemi

text: Pahaniemi on läntisessä Turussa sijaitseva kaupunginosa. Etäisyys kaupungin keskustaan on noin neljä kilometriä.


title: Pahaniemi

text: Pahaniemeen kuuluu neljä aluetta. Härkämäki ja Jyrkkälä ovat kerrostaloalueita Naantalintien varrella. Härkämäessä on 16 taloyhtiötä ja Jyrkkälässä yhden kiinteistöyhtiön 17 taloa. Vienolassa on sekä kerrostaloja (15 taloyhtiötä) että vanhaa omakotiasutusta ja muutama rivitalo. Pahaniemen omakotitaloalue sijaitsee kaupunginosan eteläosassa. Sekä Härkämäessä että Jyrkkälässä on pieni liikekeskus, joissa on päivittäisruokakauppa, kampaamo, pizzeria ja pubi. Jyrkkälässä sijaitsee myös yksi Turun kaupunginkirjaston lähikirjastoista.


title: Morning Musume tanjō 10-nen kinentai

text: Morning Musume tanjō 10-nen kinentai () on Morning Musumen tammikuussa 2007 muodostettu 10-vuotisjuhlaryhmittymä. Heidän singlensä Bokura ga ikiru MY ASIA julkaistiin 24. tammikuuta 2007. Yksikön jäseniin kuuluvat: Natsumi Abe, Kaori Iida, Maki Gotō, Risa Niigaki ja Koharu Kusumi. Kaikki viisi ovat jo valmistuneet Morning Musumesta.


title: Morning Musume tanjō 10-nen kinentai

text: Ryhmässä on viisi jäsentä, kuten Morning Musumessakin sen aloittaessa.


title: Susan Dalian

text: Susan Patterson Dalian (s. 15. syyskuuta 1968 Baltimore, Maryland) on yhdysvaltalainen näyttelijä, joka tunnetaan parhaiten anime-piireissä Hakun äänenä "Naruto"-animesarjassa, josta hän sai myös American Anime -ehdokkuuden vuonna 2007.


title: Budjonnovka

text:
Budionovka (Будёновка), "piippalakki", on omaperäinen hattu ja oleellinen osa kommunistien pukeutumista Venäjän sisällissodan aikana. Se on nimetty Semjon Budjonnyin mukaan. Sen virallinen nimi oli kuitenkin "шлем суконный". Päähineestä käytettiin myös nimeä "frunzenka", Mihail Frunzen mukaan.
Budjonnovka on pehmeä, villainen hattu joka peittää niskan ja korvat ja voidaan käyttää kypärän alla. Lisäksi päähineen päällä on "nokka" ja korvaläpät, jotka voidaan kiinnittää leuan alle.
Hatun suunnitteli osaksi uutta univormua venäläinen maalari Viktor Vasnetsov, esikuvanaan Kiovan Venäjän aikaiset kypärät. Hattua kutsuttiinkin aluksi "bogatyrkaksi" (богатырка), tarkoituksena rohkaista venäläisiä joukkoja yhdistämällä nämä tarunomaisiin bogatyreihin. Bogatyrkoja valmistettiin jo ensimmäisen maailmansodan aikana, mutta virallista statusta ne eivät saaneet.
Venäjän sisällissodan aikana kommunistit, joilla ei ollut sitoumuksia tsaarinajan armeijan pukukoodiin, omaksuivat bogatyrkan osaksi univormuaan liittäen siihen yleensä punaisen tähden. Kommunistit alkoivat käyttää itsestään nimeä "Punaiset bogatyrit", nähden itsensä taistelemassa vanhaa korruptoitunutta Venäjää vastaan. Näihin aikoihin alettiin bogatyreista käyttää, ratsuväen komentaja Bujonnyin mukaan, budjonnovka nimeä, erityisesti ratsuväen parissa, sillä bogatyrka oli näissä joukoissa yleinen asuste.


title: Budjonnovka

text: 1927 korkeakärkinen hattu korvattiin käytännöllisemmällä lyhytkärkisellä.


title: Budjonnovka

text: Asuste ei kuitenkaan pysynyt pitkään osana kommunistien univormua, niin poliittisista kuin käytännöllisistä syistä. Vaikka se olikin helppo valmistaa, se vaati kallista villaa eikä tarjonnut kunnollista suojaa kylmältä. Ne alkoivat jäädä pois käytöstä 1935, mutta ne olivat käytössä vielä talvisodan ajan. Operaatio Barbarossan alettua ne oli kuitenkin korvattu jo käytännössä kokonaan ušankoilla. Suomalaiset kutsuivat budjonnovkaa yleisesti "piippalakiksi".


title: Budjonnovka

text: Puna-armeijan ratsuväen Venäjän sisällissodan aikana pukemista budjonnovkoista tuli ajanjakson tärkeä venäläinen kulttuurikuva tatšankojen, Nagantin ja Maximin kanssa.


title: Juolavehnä

text: Juolavehnä eli niittyjuola ("Elymus repens", syn. "Agropyron repens", "Elytrigia repens") on yleinen, heinäkasvien heimoon kuuluva tuulipölytteinen villivehnälaji. Juolavehnä on myös hankala viljelysten rikkakasvi.


title: Juolavehnä

text: Suomessa lajilla on ollut useita kansanomaisia nimiä, kuten valkojuuri, vikruuti,


title: Juolavehnä

text: juolaheinä, juolas ja juoliainen. Elias Lönnrot kutsui kasvia nimellä ruparuoho.


title: Juolavehnä

text: Juolavehnän korsi kasvaa 50–100 cm korkeaksi. Koko kasvi on väriltään yleensä vihreä, joskus sinertävän- tai harmaanvihreä. Lehdet ovat varressa vuoroittain. Lehtien kannat ympäröivät vartta tuppena, jotka vaihtelevat kaljuista karvaisiin. Lehtituppien korvakkeet ovat pitkiä ja käyriä. Lehtilapa on litteä, 5–12 mm leveä, pitkasuippuinen, päältä kalju tai harvakarvainen ja sileäsuoninen. Kukinto on 6–16 cm pitkä, kokonaisena säilyvä, hoikka kerrannaistähkä. Tähkylät ovat 10–15 mm pitkiä ja 5–9-kukkaisia. Ne sijaitsevat leveä sivu tähkärankaa vasten yläviistoon osoittaen, vuorotellen rangan eri puolilla. Ulkohelpeen vihne on korkeintaan 0,8 mm pitkä. Kukan heteen ponsi on yli puolet ulkohelpeen pituudesta. Suomessa juolavehnä kukkii kesä-heinäkuussa. Tähkään kehittyy noin 50 jyvää, joiden itävyys säilyy kymmenisen vuotta.


title: Juolavehnä

text: Juolavehnän juurakko on suikerteleva, pitkähaarainen ja valkoinen. Maavartensa avulla kasvi leviää nopeasti laajalle alueelle. Laji on monivuotinen.


title: Juolavehnä

text: Suomessa kasvaa juolavehnän kotoperäisen alalajin lisäksi muualta Euroopasta levinneitä alalajeja. Alalajit eroavat hieman toisistaan lähinnä koon, värin, lehtien muodon sekä kasvin karvaisuuden osalta. Suomessa kotoperäisenä tavataan matalakasvuista ja tavallisesti sinertävänsävyistä rantajuolavehnää ("E. repens" ssp. "arenosus"). Tulokkaana tavataan monirotuista, kookaskasvuista ja vihertävänsävyistä rikkajuolavehnää ("E. repens" ssp. "repens").


title: Juolavehnä

text: Juolavehnä voi risteytyä lähisukulaisensa merivehnän ("E. farctus") kanssa.


title: Juolavehnä

text: Juolavehnää tavataan koko Euroopassa arktisimpia alueita lukuun ottamatta, Pohjois-Afrikasta, Lähi-idästä, Keski-Aasiasta sekä Etelä- ja Keski-Siperiassa aina Tyynelle valtamerelle saakka. Juolavehnä on levinnyt viljansiemenen mukana myös suurimpaan osaan Pohjois-Amerikkaa Alaskaa ja Kanadan arktisia alueita lukuun ottamatta. Lajia tavataan myös Australiassa ja Uudessa-Seelannissa.


title: Juolavehnä

text: Suomessa juolavehnää tavataan koko maassa Lapin pohjoisimpia erämaa-alueita lukuun ottamatta. Laji on erittäin yleinen tai yleinen Oulun korkeudelle saakka. Alalajeista rantajuolavehnää tavataan koko rannikkoalueella itäiseltä Suomenlahdelta Pohjanlahden perukoille saakka. Rikkajuolavehnä on levinnyt koko maahan. Juolavehnän ja merivehnän risteymää ("E. farctus" x "repens") on tavattu Suomessa ainoastaan Hankoniemellä.


title: Juolavehnä

text: Rikkajuolavehnä on hyötynyt suuresti ihmisen toiminnasta ja se suosii runsastyppisiä maita. Rikkajuolavehnää tavataan pelloilla, puutarhoissa, pientareilla, joutomailla ja kylä- ja venerannoilla. Kotoperäinen rantajuolavehnä on merenrantojen laji, jossa sitä kasvaa usein laajoina yhtenäisinä kasvustoina rantasoraikoilla.


title: Juolavehnä

text: Rikkakasvina juolavehnä on hankala laji. Maan muokkauksen yhteydessä juurakot ja maavarret silpoutuvat, mikä edistää lajin leviämistä. Hävittäminen on hankalaa, koska maavarret leviävät laajalle alueella ja multavassa maassa myös syvälle. Erityisen hankala rikkakasvi laji on perunamailla, joissa osa palstoista jää kesannolle ja siten lajin helposti valtaamaksi. Juolavehnää voi torjua kemiallisesti.


title: Juolavehnä

text: Luonnonmukaisessa viljelyssä juolavehnää torjutaan usein maanmuokkausmenetelmillä, jotka nostavat juurakon pintaan kuivumaan. Myös viljelytoimien oikea ajoittaminen auttaa. Toinen myrkytön torjuntatapa tapahtuu tulen avulla. Liekitys tehdään tyynellä säällä, tuulen ollessa alle 2 m/s. Käsikäyttöinen liekitin muistuttaa kasvinsuojeluruiskua. Ammattitiloilla käytetään traktorikäyttöisiä liekittimiä.


title: Juolavehnä

text: Juolavehnä on erinomainen rehukasvi, sillä sen ravintoarvo on korkea. Juurakkoa on käytetty sikojen ravintona. Runsaasti hiilihydraatteja sisältävänä juurakkoa on käytetty myös siirapin ja viinan valmistuksessa. Pula-aikoina jauhettua juurakkoa on lisätty leipätaikinoihin ja paahdettuna sitä on käytetty kahvin korvikkeena.


title: Juolavehnä

text: Juolavehnä on myös vanha rohdoskasvi, jota on myyty apteekeissa. Sitä on käytetty muun muassa edistämään ruoansulatusta, lisäämään virtsaneritystä, ulostuslääkkeenä ja irrottamaan limaa. Kansanlääkinnässä kasvia on käytetty hyvin moniin vaivoihin, muun muassa reumaan, kihtiin ja veren puhdistamiseen.


title: Joshua Payne

text: Joshua Payne (s. 25. kesäkuuta 1973 Olney, Texas) on Arkansasista, Yhdysvalloista kotoisin oleva baritoni. Hänen debyyttialbuminsa, ""Your Love, My Home"" julkaistiin vuonna 2004. Huomattavaa on, että Payne syntyi lähes kuurona.


title: Salmiakki (kirja)

text: Salmiakki on Jukka Annalan palkittu tietokirja salmiakkimakeisten historiasta. Sen on julkaissut vuonna 2001 Nemo. Kirjassa on tietoja salmiakin käyttöhistoriasta, makeisten lajityypeistä ja suosikkituotteiden historiasta. "Salmiakin" jälkeen Jukka Annala on kirjoittanut teoksen "Toopelivisio" (Teos, 2006).


title: Salmiakki (kirja)

text: Syksyllä 2001 julkaistu "Salmiakki" ylti Tieto-Finlandia-ehdokkaaksi, ja se valittiin vuoden kauneimmaksi kirjaksi. Kustannusosakeyhtiö Nemo julkaisi "Salmiakista" neljä painosta, ja kirjaa myytiin yhteensä 11 500 kappaletta. Kirjan ulkoasun suunnittelivat Petri Salmela ja Ilona Ilottu.


title: Salmiakki (kirja)

text: Suomen kirjataiteen komitea valitsi Salmiakin Vuoden kauneimmaksi kirjaksi. Teos arvioitiin parhaaksi 187 kirjan joukosta, jotka 55 kustantajaa oli lähettänyt komitean arvosteltavaksi.


title: Mona Marshall

text: Mona Marshall (s. Mona Mortica Ianotti, 31. elokuuta 1947 Kalifornia) on yhdysvaltalainen ääninäyttelijätär, joka on usein nuoren pojan roolissa. Hän esiintyy japanilaisten animesarjojen lisäksi myös yhdysvaltalaisissa piirretyissä.


title: Neulanen

text: Neulanen on havupuille tyypillinen kapea lehti. Neulanen voi olla litteä tai poikkileikkaukseltaan särmikäs. Tyypillisimmillään neulaset ovat hyvin kapeita ja teräväkärkisiä, eli kasvitieteen termein muodoltaan neulasmaisia. Neulasiksi kutsutaan kuitenkin myös muunlaisia kapeita havupuiden lehtiä, jotka saattavat olla tarkalta muodoltaan esimerkiksi tasasoukkia tai kapean vastapuikeita.


title: Neulanen

text: Kaikki havupuiden lehdet eivät ole kapeita neulasia. Esimerkiksi monilla sypressikasveilla (Cupressaceae) ja podokarpuskasveilla (Podocarpaceae) on suomumaisia lehtiä, kun taas joillakin podokarpuskasveilla ja kaureilla ("Agathis") on leveämpiä, usein suikeita tai soikeita lehtiä. Sypressikasveilla, kuten esimerkiksi monilla katajilla ("Juniperus"), nuorten kasvien varhaislehdet ovat usein kapeita neulasia, mutta vanhempien kasvien myöhäislehdet ovat suomumaisia.


title: Neulanen

text: Neulasvuosikerta tarkoittaa jonakin tiettynä vuonna puhjenneita neulasia. Monet neulasia tuottavat havupuut ovat ainavihantia, jolloin oksilla on samanaikaisesti usean eri vuoden neulasia. Neulaslehtiset havupuut voivat kuitenkin olla myös kausivihantia, kuten esimerkiksi lehtikuuset ("Larix"), ja varistaa neulasensa vuosittain.


title: Neulanen

text: Havupuiden, erityisesti männyn ja kuusen neulaset on todettu tehokkaiksi ilmanlaadun indikaattoreiksi muun muassa raskasmetallien ja rikin osalta. Esimerkiksi Suomessa juuri neulasia käytetään selvitettäessä, kuinka näiden aineiden päästöt voimalaitoksista vaikuttavat kasvillisuuteen.


title: Neulanen

text: Neulasmainen lehtimuoto esiintyy myös monilla koppisiemenisillä eli kukkivilla kasveilla, kuten kanervalla ("Calluna vulgaris").


title: Smoljan

text:
Smoljan (bulg. Смолян, turk. "Paşmaklı" tai "Ahiçelebi")
on kaupunki Etelä-Bulgariassa Smoljanin alueella. Se sijaitsee hyvin lähellä Kreikan rajaa. Kaupungin asukasluku on 41 452 (2011).


title: Rintalasta

text: Rintalasta ("sternum") on pitkä ja litteä luu, joka sijaitsee keskellä rintakehää. Kylkiluut kiinnittyvät siihen suoraan kylkirustojen avulla ("costae sternales"). Osa kylkiluista kiinnittyy rintalastaan kostaalisen kaaren avulla, joka muodostuu kun kylkiluiden rusto-osat yhtyvät ("costae asternales"). Ihmisellä kaksi alinta ja koiralla alin kylkiluu eivät ole yhteydessä rintalastaan ("costae fluctuantes"). Rintalasta muodostuu suuremmasta, litteästä rintalastan rungosta ("corpus sterni") sekä kolmiomaisesta osasta sen yläosassa, rintalastan kahvasta ("manubrium sterni"), joka on hyvin kehittynyt niillä eläinlajeilla, joilla on myös hyvin kehittyneet solisluut. Molemmat solisluut niveltyvät tähän kolmiomaiseen osaan. Lisäksi isot rintalihakset kiinnittyvät osaksi siihen. Rintalastan alaosassa on kapea miekkalisäke ("processus xiphoideus").


title: Rintalasta

text: Rintalastasta voidaan ottaa luuydinnäyte rintalastapiston eli sternaalipunktion avulla. Näyte otetaan yleensä rintalastan kahvasta.


title: Värttinäluu

text: Värttinäluu () on toinen kyynärvarren kahdesta luusta. Se sijaitsee peukalon puolella ja muodostaa yhdessä kyynärluun kanssa kyynärvarren. Ihmisellä ja lihansyöjillä näiden kahden luun välissä oleva luuvälikalvo tekee niistä yhden kokonaisuuden. Kyynär- ja värttinäluun kiertyminen toistensa ympäri mahdollistaa niin sanotun avaimenkiertoliikkeen. Sialla luut ovat kiinni toisissaan tiiviillä sidekudoksella, joka ei salli kovin suurta kyynärvarren kiertoliikettä. Märehtijöillä ja hevosella luut ovat luutuneet toisiinsa kiinni.


title: Katariina Lillqvist

text: Katariina Lillqvist (s. 24. toukokuuta 1963 Tampere) on erityisesti animaattorina tunnettu suomalainen elokuvaohjaaja, käsikirjoittaja, leikkaaja, kirjailija, kolumnisti ja kuunnelmien tekijä.


title: Katariina Lillqvist

text: Lillqvistin tunnetuimpia töitä ovat nukkeanimaatiot, mutta hän on tehnyt myös dokumenttielokuvia ja radiodokumentteja. Lillqvist on opiskellut sekä Suomessa että Tšekin tasavallassa, ja hän on tehnyt osan elokuvistaan yhdessä tšekkiläisten animaattorien kanssa. Lillqvist tunnetaan rajoja rikkovana taiteilijana, joka on tuonut Suomessa nukkeanimaation taiteenlajina suuren yleisön tietoisuuteen.


title: Katariina Lillqvist

text: Lillqvist teki Tampereella nukkeja harrastajateattereille ja toimi dokumenttielokuvaleikkaajana, kunnes Tampereen elokuvajuhlilla 1987 näki tšekkiläisen Jan Švankmajerin animaatioita ja haki opiskelemaan silloiseen Tšekkoslovakiaan. Vuoden kestäneen prosessin jälkeen Lillqvistin kärsivällisyys palkittiin, ja opinnot saattoivat alkaa. Parhaana osana niistä Lillqvist pitää käytännön harjoittelua Jiří Trnkan (1912–1969) perustamassa studiossa. Siellä valmistuneista teoksista laajin oli Franz Kafkan novelleista ja juutalaisten klezmer-musiikista syntyneet "Tarinoita ullakolta" -trilogia: "Hiilisangolla ratsastaja" 1992, "Kamarihaikara" 1993 ja "Maalaislääkäri" 1996.


title: Katariina Lillqvist

text: Lillqvistin lyhyt animaatio "Tyttö ja sotamies" (1995) sai Tampereen lyhytelokuvajuhlien kotimaisen kilpailun pääpalkinnon vuonna 1996. Samana vuonna hän sai Hopeisen karhun Berliinin elokuvajuhlilla. Lillqvistille myönnettiin taiteen valtionpalkinto vuonna 2006.


title: Katariina Lillqvist

text: Vuonna 1999 Lillqvist palasi kymmenen Prahan-vuoden jälkeen kotikaupunkiinsa Tampereelle, jonne perusti elokuvaosuuskunta Camera Cagliostron.


title: Katariina Lillqvist

text: Lillqvistin animaatio "Uralin perhonen" (2008) herätti keskustelun C. G. E. Mannerheimin seksuaalisesta suuntautumisesta ja sananvapauden rajoista Suomessa. Animaatio sai parhaan kotimaisen animaation palkinnon Tampeen kansainvälisillä elokuvajuhlilla maaliskuussa 2008.


title: Katariina Lillqvist

text: Lillqvistin uusin animaatio, dokumentaarinen monitaideprojekti"Radio Dolores" on animaatio,kuunnelma ja installaatio muusikosta, joka lähtee etsimään Espanjan sisällissodassa kadonnutta isäänsä. Aihe on Lillqvistille henkilökohtainen, sillä hänen oman isänsä kasvatti-isä katosi siellä myös. Elokuvan ensiesitys oli "Train to Spain" -kiertueen saapuessa Espanjaan lokakuussa 2016. Suomessa se sai ensi-iltansa vuonna es 2017. Ranskan arvostetuilla kansainvälisillä animaatiofestivaaleilla Annecyssä elokuva palkittiin erikoispalkinnolla kesäkuussa 2017.


title: Kotinummen ala-aste

text: Kotinummen ala-aste oli Kotinummentien varrella sijaitseva peruskoulun ala-asteen koulu Tapanilassa Helsingissä. Vuonna 2016 Kotinummen ala-aste yhdistyi Ylä-Malmin peruskoulun kanssa Malmin peruskouluksi ja Kotinummen ala-asteesta tuli Malmin peruskoulun yksi sivukoulu.


title: Kotinummen ala-aste

text: Ennen yhdistymistä Kotinummella opiskeli noin 180 oppilasta.


title: Kotinummen ala-aste

text: Sen yhteydessä on myös Kotinummen päiväkoti ja vieressä Kotinummen puisto. Kun Hiidenkiven peruskoulu perustettiin, Kotinummen oppilasmäärä väheni.


title: Nikolai Budarin

text: Nikolai Mihailovitš Budarin (, s. 29. huhtikuuta 1953 Kirjassa, Neuvostoliitossa) on venäläinen kosmonautti.


title: Nikolai Budarin

text: Hänet valittiin kosmonauttikoulutukseen 25. tammikuuta 1989.


title: Nikolai Budarin

text: Hän lensi NASAn STS-71-sukkulalennolla vuonna 27. kesäkuuta 1995 ja Venäjän avaruusjärjestön Sojuz TM-27-lennolla vuonna 1998.


title: Nikolai Budarin

text: Hän lensi 25. marraskuuta 2002 NASAn avaruussukkulan (lento STS-113 kyydissä) ISS-avaruusasemalle sen kolmanteen miehistöön kuuluvana. Hän palasi maahan 4. toukokuuta 2003 Sojuz TMA-1-aluksella.


title: Nikolai Budarin

text: Budarin on viettänyt 444 päivää, 1 tunnin ja 25 minuuttia avaruudessa. Hän on tehnyt yhteensä 44 tuntia 25 minuuttia työtä avaruusaluksen ulkopuolella (EVA) kahdeksalla eri kerralla.


title: Lea Thompson

text: Lea Katherine Thompson (s. 31. toukokuuta 1961 Minnesota) on yhdysvaltalainen näyttelijä. Hän on valmistunut Marshallin yliopistossa Minneapoliksessa.


title: Lea Thompson

text: Nuorempana hän tanssi ja harrasti balettia koulussa. 20-vuotiaana hän muutti New Yorkiin, jossa hän toimi pitkään Burger Kingin mainostajana Elisabeth Shuen kanssa.


title: Lea Thompson

text: Lea Thompson on näytellyt muun muassa elokuvissa "Kovaa peliä", "Punainen vaara", "Paluu tulevaisuuteen" -trilogia ja "Ville Vallaton".


title: Lea Thompson

text: Lea Thompson on naimisissa Howard Deutchin kanssa. Heillä on kaksi tytärtä: Madeline ja Zoey.


title: Spartit

text: Spartit ( 'kylvetyt miehet', sanasta 'kylvää') olivat kreikkalaisessa mytologiassa miehiä, jotka syntyivät maahan kylvetyistä Areen lohikäärmeen hampaista.


title: Spartit

text: Kadmos saapui Thebaan seurattuaan sinne lehmää Delfoin oraakkelin neuvosta. Oraakkeli oli kehottanut häntä perustamaan kaupungin siihen paikkaan, johon lehmä pysähtyisi. Kadmos halusi uhrata lehmän ja lähetti miehensä läheiselle lähteelle hakemaan vettä. Lähdettä vartioi kuitenkin lohikäärme, joka surmasi useita miehistä, ennen kuin Kadmos lopulta surmasi sen miekallaan.


title: Spartit

text: Apollodoroksen mukaan lohikäärme oli pyhitetty Areelle. Athene antoi Kadmokselle puolet lohikäärmeen hampaista ja neuvoi häntä kylvämään ne. Kun Kadmos teki niin, kynnöksestä nousi ylös miehiä täysissä aseissa. Peloissaan Kadmos heitti miesten keskelle kiven. Miehet luulivat, että joku heistä olisi heittänyt kiven, ja alkoivat taistella keskenään, kunnes viisi oli jäänyt jäljelle: Ekhion, Udeus, Khthonios, Hyperenor ja Peloros. Nämä viisi auttoivat Kadmosta perustamaan Theban kaupungin, mutta Kadmos joutui palvelemaan Aresta orjana vuoden hyvitykseksi lohikäärmeen tappamisesta. Vuoden kuluttua hänelle annettiin vaimoksi Harmonia, Afroditen ja Areen tytär.


title: Spartit

text: Hellanikos kuitenkin kirjoittaa, että pellosta olisi noussut ainoastaan viisi sparttia, ja jättää koko taistelun mainitsematta. Tässä versiossa Zeuksen täytyi puuttua asiaan ja pelastaa Kadmos Areelta, joka tahtoi hänet surmata.


title: Spartit

text: Ekhion meni myöhemmin naimisiin Kadmoksen tyttären Agauen kanssa, ja heidän poikansa Pentheus seurasi Kadmosta Theban kuninkaana.


title: Spartit

text: Toisen puolen hampaista kylvi Iason Kolkhiiseen. Kolkhiin kuningas Aietes sai hampaat Athenelta ja pakotti Iasonin kylvämään ne, jotta hän voittaisi kultaisen taljan. Kadmoksen tavoin Iasonkin heitti kiven sparttien keskelle hämmentääkseen heidät, mutta seuranneesta taistelusta ei ainutkaan spartti selvinnyt hengissä.


title: Pietarin viimeiset päivät

text: Pietarin viimeiset päivät (Конец Санкт-Петербурга, "Konets Sankt-Peterburga") on vuonna 1927 valmistunut neuvostoliittolainen mykkäelokuva, jonka ohjasi Vsevolod Pudovkin. Elokuva kuuluu Pudovkinin vallankumoustrilogiaan elokuvien "Äiti" (1926) ja "Myrsky yli Aasian" (1928) ohella. "Pietarin viimeiset päivät" valmistui lokakuun vallankumouksen kymmenenvuotisjuhliin, samoin kuin Sergei Eisensteinin elokuva "Lokakuu" (1928).


title: Pietarin viimeiset päivät

text: Alussa Pudovkin suunnitteli elokuvan kattavan Pietarin historian kahdensadan vuoden ajalta, mutta käsikirjoittaja Natan Zarhi vaati tapahtumien karsimista lyhyempään ajanjaksoon. Lopulta Pudovkin supisti elokuvan tapahtumat muutaman vuoden mittaisiksi.


title: Pietarin viimeiset päivät

text: Köyhälle maalaistalon perheelle käy ylivoimaiseksi ruokkia kaikkia lapsia, joten vanhin poika lähtee etsimään työtä Pietarista. Lebedevin tehtaalla on lakko käynnissä, ja nuorimies liittyy lakkoon työn toivossa. Kun viranomaiset tulevat kyselemään lakkolaisista, nuorukainen paljastaa kaiken ja lakkojohtajat pidätetään.


title: Pietarin viimeiset päivät

text: Nuorukainen huomaa toimineensa väärin ja menee poliisiasemalla puhuakseen lakkojohtajat vapaaksi. Poliisiasemalla syntyy kuitenkin tappelu, ja poika pidätetään ja laitetaan selliin. Seuraavana yönä saapuu tieto, että Venäjä on liittynyt ensimmäiseen maailmansotaan. Nuorukainen lähetetään rintamalle, ja siellä hän päätyy kuraisiin juoksuhautoihin. Nuorukaisessa alkaa kyteä viha sekä olemassa olevaa systeemiä että ylempiarvoisia upseereita kohtaan. Hän tempautuu mukaan tapahtumiin, joiden seurauksensa käynnistyy vallankumous ja syntyy Neuvostoliitto.


title: Yoji Biomehanika

text: YOJI on japanilainen hard trance/hard house DJ, tuottaja ja remixaaja, joka on tunnettu erityisesti energisestä esiintymisestään. YOJI on esiintynyt muun muassa seuraavissa paikoissa ja tapahtumissa: Sensation Black, Dance Valley, Godskitchen Global Gathering, Mystery Land, Godskitchen UK, Gatecrasher, Slinky, Judgment Sunday, Creamfields, Ageha Tokyo jne. Hänen tunnetuimpia kappaleitaan ovat mm. Monochroma, Hardstyle Disco, Wonderland, Never End ja Samurai.


title: Sergei Treštšov

text: Sergei Jevgenjevitš Treštšov (, s. 18. elokuuta 1958 Krasnui Kustarissa, Neuvostoliitossa) on venäläinen kosmonautti.


title: Sergei Treštšov

text: Treštšov opiskeli Moskovan energiainstituutissa vuoteen 1982 asti. Tämän jälkeen hän toimi kaksi vuotta Neuvostoliiton ilmavoimissa. Vuonna 1984 hän sai paikan Energija-avaruusteknologiayhtiössä. Hänen tehtäviinsä kuului Mir-avaruusasemalla toimimisen suunnittelu johon liittyen hän laati dokumentteja, joita käytettiin kosmonauttien koulutuksessa.


title: Sergei Treštšov

text: Vuonna 1992 hänet valittiin Energijan kosmonauttikoulutettavien ryhmään. Koulutus kesti vuoteen 1994 asti.


title: Sergei Treštšov

text: Hän harjoitteli Mir EO-25-lennon varamiehistöön kesäkuusta 1997 helmikuuhun 1998. Kesäkuusta 1999 heinäkuuhun 2000 hän osallistui ISS:n kolmannen miehistön lentovalmisteluihin varamiehistön jäsenenä.


title: Sergei Treštšov

text: Hän lensi ISS-avaruusasemalle sen viidennen miehistön mukana 5. kesäkuuta 2002 NASAn STS-111-lennolla. Hän toimi asemalla seitsemän kuukautta. Hän palasi maahan STS-113-lennolla 7. joulukuuta 2002.


title: Powerade

text: Powerade on The Coca-Cola Companyn urheilujuoma. Se on nykyään maailman toiseksi myydyin urheilujuoma, ainoastaan Gatorade on myydympi. Poweraden osuus Yhdysvaltojen urheilujuomien myynnistä on 21,7 %, ja suurimmalla kilpailijalla Gatoradella 77,2 %. Powerade tuli markkinoille ensimmäisen kerran 1988.


title: Pilli (ruokailuväline)

text: Pilli on väline, jota käytetään nesteen (yleensä juoman) imemiseen. Yleensä pilli tehdään ohuesta muoviputkesta. Pillissä saattaa olla haitarimainen kaulaosa taittamista varten. Pilliä käytetään pitämällä toista päätä suussa ja toista juomassa. Lihastoiminta vähentää ilmanpainetta suussa ja pakottaa juoman ylöspäin pillissä.


title: Pilli (ruokailuväline)

text: Ensimmäiset pillit olivat sumerilaisten tekemiä, ja niitä käytettiin oluen juomiseen, jotta vältettäisiin käymisen sivutuotteiden juominen. Nykyaikaisen pillin patentoi vuonna 1888 Marvin Stone.


title: Valeri Korzun

text: Valeri Grigorjevitš Korzun (, s. 5. maaliskuuta 1953 Krasnyi Sulinissa, Neuvostoliitossa) on venäläinen kosmonautti.


title: Valeri Korzun

text: Korzun päätti lentäjäkoulutuksensa vuonna 1974. Hän toimi sotilaslentäjänä ja komensi laskuvarjojääkärien kuljetuslentolaivuetta. Hän pääsi kosmonauttikoulutukseen vuonna 1987.


title: Valeri Korzun

text:
Syyskuusta 1989 alkaen hän kuului eri Mir-lentojen varamiehistöihin. Hän lensi 17. elokuuta 1996 ranskalais-venäläisellä Sojuz TM-24-lennolla palaten maaliskuussa 1997.
Hän oli ISS-aseman kolmannen miehistön varamiehistössä ja lensi 5. miehistössä STS-111-lennolla asemalle kesäkuussa 2002 palaten 7. joulukuuta 2002 STS-113-lennolla.


title: Valeri Korzun

text: Hän oli kaikkiaan 381 vuorokautta avaruudessa.


title: Valeri Korzun

text: Korzun erosi palveluksesta syyskuussa 2003 ja on sen jälkeen toiminut koulutuskeskuksen johtajana.


title: Valeri Korzun

text: Valeri on naimisissa Jelenan kanssa ja perheessä on Nikita-niminen poika.


title: Daniel Niculae

text: Daniel Niculae (s. 6. lokakuuta 1982 Bukarest) on romanialainen jalkapalloilija, joka pelaa nykyisin AS Nancyn riveissä Ranskan liigassa.


title: American III: Solitary Man

text: American III: Solitary Man on Johnny Cashin studioalbumi ja "American"-albumisarjan kolmas osa, joka julkaistiin 17. lokakuuta 2000. Se debytoi Yhdysvalloissa Billboard 200 -listan sijalla 88.


title: ”Them”

text: ”Them” on King Diamondin kolmas albumi. Alkuperäinen albumi on äänitetty ja miksattu M.M.C.-studiossa Kööpenhaminassa Tanskassa vuonna 1988. Uudelleenmasteroitu versio vuodelta 1997 sisältää kolme lisäkappaletta.Vuoden 1988 CD-bonus


title: ”Them”

text: Vuoden 1997 uusintapainoksen bonuskappaleet


title: Ernesto Viso

text: Ernesto José Viso (s. 19. maaliskuuta 1985 Caracas, Venezuela) on venezuelalainen autourheilija. Hän ajoi GP2-sarjassa vuosina 2005 ja 2006 BCN Competicion ja iSport International -talleissa saavuttaen kaksi voittoa. Viso myös ajoi Midlandin kolmatta autoa vuoden 2006 Brasilian GP:n perjantain ensimmäisissä harjoituksissa.


title: Ernesto Viso

text: Viso teki comebackin GP2-sarjaan kesken kauden 2007. Hän korvasi Sérgio Jimenezin Racing Engineering -tallissa.


title: Ernesto Viso

text: Vison ensimmäinen kilpailu vuonna 2007 Ranskan osakilpailussa päättyi kuitenkin jo ensimmäisellä kierroksella, kun hänen autonsa osui Michael Ammermüllerin auton perään ja lähti nousuun. Auto kääntyi ympäri ja osui betonikaiteeseen väärinpäin juuri kuljettajan ollessa kaidetta vasten. Viso selvisi lopulta kolarista aivotärähdyksellä. Samalla radalla kuoli vuonna 1995 espanjalainen F3000-kuljettaja Marco Campos vastaavanlaisessa onnettomuudessa. Viso ajoi vielä kaksi kilpailua Nürburgringillä ennen kuin hän jätti GP2-sarjan. Vuodesta 2008 lähtien Viso on kilpaillut IndyCar -sarjassa. Hän ajoi IndyCar uransa ensimmäisen palkintosijan vuonna 2010 Iowan kilpailussa.


title: Ernesto Viso

text: Vuodesta 2014 Viso on kilpaillut Speed Energy Formula Off-Road -sarjassa.


title: Vasili Kalinnikov

text: Vasili Sergejevitš Kalinnikov (, 13. tammikuuta 1866 – 11. tammikuuta 1901) oli venäläinen säveltäjä.


title: Vasili Kalinnikov

text: Poliisimiehen pojaksi syntynyt Kalinnikov opiskeli orjolilaisessa seminaarissa, jonka kuoron johtajaksi hän nousi neljäntoista vuoden iässä. Hän lähti myöhemmin Moskovaan.


title: Vasili Kalinnikov

text: Kalinnikov hankki elantonsa soittamalla fagottia, patarumpua ja viulua teatteriorkesterissa. Hän sairasti tuberkuloosia ja siirtyi sairautensa vuoksi Krimin lämpimämpiin ilmasto-olosuhteisiin. Hän eli loppuelämänsä Jaltassa ja kuoli siellä hieman ennen 35-vuotispäiväänsä.


title: Vasili Kalinnikov

text: Kalinnikovin musiikkituotantoon kuuluu esimerkiksi kaksi sinfoniaa.


title: Kammiotakykardia

text:
Kammiotakykardia on sydämen tiheälyöntinen rytmihäiriö. Kammiotakykardiassa rytmin käynnistävät sähköiset impulssit ovat peräisin sydämen kammioista. Kammiotakykardiassa syke on tyypillisesti 160-240 lyöntiä minuutissa. Yksittäisiä kammioperäisiä lyöntejä kutsutaan kammiolisälyönneiksi; kammiotakykardia sisältää määritelmällisesti vähintään kolme peräkkäistä kammioperäistä lyöntiä. Joissain tapauksissa kammiotakykardiassa sinussolmuke toimii yhtäaikaisesti kammioiden kanssa. Tällöin esiintyy myös P-aaltoja eli eteislyöntejä yhdistyneinä T-aaltoon tai hieman T-aallon jälkeen.
Jos kammiotakykardiassa syke nousee liian korkeaksi, sydän ei enää pumppaa verta tehokkaasti ja verenkierto saattaa pettää. Kammiotakykardia voi mennä itsestään ohi tai jäädä pysyväksi; jälkimmäisessä tapauksessa se voi johtaa hoitamattomana kammiovärinään ja sydänperäiseen kuolemaan.


title: Kammiotakykardia

text: Kammiotakykardiat jaotellaan niiden muodon mukaan useisiin tyyppeihin. Kammiotakykardiat voidaan jaotella myös keston mukaan pitkäkestoisiksi (engl. "sustained") tai lyhytkestoisiksi (engl. "non-sustained") eli alle 30 sekunnin mittaisiksi.


title: Kammiotakykardia

text: Kammiotakykardiassa yleisin häiriömekanismi on kiertoaktivaatio, jossa sähköinen impulssi muuttuu yksisuuntaisesta kaksisuuntaiseksi ja alkaa kulkea kehässä sydänlihasta pitkin. Monomorfisessa kammiotakykardiassa kaikki lyönnit näyttävät samanlaisilta, koska häiriöimpulssi joko lähtee paikallisesti tietystä kohtaa kammion seinämästä tai kiertää yhdessä kehässä kammion sisällä. Monomorfinen takykardia edellyttää jonkinlaista pysyvää rytmihäiriötä ylläpitävää rakennetta, joista yleisin on aiemman sydäninfarktin sydämen seinämään jättämä arpi.


title: Kammiotakykardia

text: Polymorfinen kammiotakykardia liittyy tyypillisesti sydänlihaksen äkilliseen iskemiaan, kuten sydäninfarktiin. Muita syitä ovat myokardiitti, kardiomyopatia ja toisinaan elektrolyyttihäiriöt. Polymorfinen takykardia on tyypiltään epävakaa ja johtaa hoitamattomana usein kammiovärinään.


title: Kammiotakykardia

text: Kääntyvien kärkien kammiotakykardia aiheutuu pitkästä QT-ajasta (>0,44 s). Se voi aiheutua synnynnäisestä pitkä QT -oireyhtymästä, tai se voi olla hankittu. Pitkää QT-aikaa aiheuttavia tiloja ovat muun muassa elektrolyyttihäiriöt (hypokalemia, hypomagnesemia) ja QT-aikaa pidentävien lääkkeiden käyttö.


title: Kammiotakykardia

text: Kammiotakykardian diagnoosi perustuu 12-kanavaiseen EKG:hen, EKG:n pitkäaikaisrekisteröintiin tai sydämen elektrofysiologiseen tutkimukseen. Toisinaan voi olla tarpeen tehdä rasitus-EKG, sydämen ultraäänikuvaus tai angiografia eli sepelvaltimoiden varjoainekuvaus. Kammiotakykardiaa voi olla EKG:n perusteella vaikea erottaa leveäkompleksisesta supraventrikulaarisesta takykardiasta. Diagnoosia tehdessä myös muut sydänsairaudet, kuten sydäninfarkti ja sydämen vajaatoiminta, tulee ottaa huomioon.


title: Kammiotakykardia

text: Lyhytkestoisia 3-6 lyönnin kammiotakykardiapyrähdyksiä voi toisinaan esiintyä terveilläkin ihmisillä, ja jos ne eivät aiheuta oireita, niitä ei välttämättä tarvitse hoitaa. Yleensä kammiotakykardia on kuitenkin merkki sydänviasta ja vaatii tutkimuksia.


title: Kammiotakykardia

text: Kammiotakykardian hoito riippuu siitä, kuinka hyvin henkilö sietää rytmihäiriötä ja kuinka usein kohtauksia tulee. Rytmihäiriölääkkeillä voidaan estää tai vähentää kammiotakykardiakohtausten ilmaantumista. Henkilölle voidaan myös asentaa rytmihäiriötahdistin, joka valvoo sydämen sykettä ja pyrkii hoitamaan takykardian ylitahdistuksella tai sähköisellä rytminsiirrolla.


title: Kammiotakykardia

text: Jos henkilöllä on kammiotakykardia, joka on romahduttanut verenkierron, kyseessä on hätätapaus. Tällöin rytmihäiriö pyritään kääntämään normaaliin sinusrytmiin sähköisellä defibrilloinnilla.


title: Ruusukapustahaikara

text: Ruusukapustahaikara ("Platalea ajaja") on pinkki amerikkalainen iibislaji. Tunnetaan myös nimellä "Ajaia ajaja".


title: Ruusukapustahaikara

text: Linnun pituus on noin 81 cm ja siipien kärkiväli 127 cm. Kapustahaikaran kokoinen ja habituskin on sama, mutta väritys poikkeava. Vartalo ja siivet ovat vaaleanpunaiset, paikoin punaiset. Myös koivet ovat pinkit ja silmät punaiset. Kaula ja rinta ovat valkoiset. Pää on kalju ja väriltään vihertävä, soidinkaudella ruskehtava. Pitkä, kapustamainen nokka on harmaa. Nuorella linnulla on lähes valkoinen puku ja myös pää on valkohöyheninen. Lennossa kaula on eteen ojennettuna. Sukupuolet ovat saman näköiset.


title: Ruusukapustahaikara

text: Amerikkalainen laji, joka pesii monin paikoin yleisenä Etelä- ja Keski-Amerikassa, Meksikon länsirannikolla sekä Yhdysvaltojen kaakkoisrannikolla. Maailman populaation koko on 100 000–250 000 yksilöä.* Lajia ei ole tavattu Suomessa.


title: Ruusukapustahaikara

text: Monenlaiset kosteikot, kuten suot, mangrovemetsät, lammet ja matalat järvet. Kosteikkojen kuivattaminen ja metsästys höyhenten vuoksi ovat vähentäneet yksilömääriä.


title: Ruusukapustahaikara

text: Yksiavioinen. 1 pesue vuodessa. Pesii pieninä yhdyskuntina, usein yhdessä muiden haikaroiden kanssa. Pesä voi olla puussa tai harvemmin maassa. Se on hyvin rakennettu oksista ja vuorattu kasveilla ja muilla kuivilla materiaaleilla. Koiras tuo rakennusaineet, joista naaras valitsee sopivat ja rakentaa pesän. Munia on 3, likaisen valkoisia ruskein täplin. Haudonta kestää 22–23 päivää, molemmat emot hautovat. Kummatkin puolisot myös hoitavat poikasia, jotka oppivat lentämään 5–6 viikon ikäisinä.


title: Ruusukapustahaikara

text: Kahlaa matalassa vedessä ja heiluttelee lusikkanokkaansa vedessä puolelta toiselle, pyydystäen kaloja, nilviäisiä, äyriäisiä ja muita pieniä vesieläimiä.


title: Power Macintosh 9500

text: Power Macintosh 9500 on Applen 1. toukokuuta 1995 julkaisema tietokone. Euroopassa laitetta myytiin nimellä Power Macintosh 9150. 9500 oli ensimmäinen Macintosh, jonka suoritin sijaitsi tytärlevyllä, tehden suorittimen päivittämisestä vaivattoman toimenpiteen. Laitteessa oli myös kuusi PCI-liitäntää, tytärlevyn ja monipuolisten liitäntöjen takia 9500 oli eräitä parhaiten laajennettavissa olevia Power Macintosheja. Power Macintosh 9500 mallien tuotanto lakkautettiin 17. helmikuuta 1997 Power Macintosh 9600 ottaessa sen paikan Macintoshien suorituskykyisimmässä luokassa.


title: Power Macintosh 9500

text: Yksi Power Macintosh 9500:n kuudesta PCI-liitännästä oli käytettävä erikseen hankittavan näytönohjaimen asentamiseen. Tornimallinen kotelo sisälsi seitsemän massamuistipaikkaa. Laite oli yhteensopiva Macintosh-, Windows, DOS- ja OS/2-levykkeiden kanssa. Motorola 68000 - ja Power Macintosh -ohjelmien lisäksi saatavilla oli Windows-emulaattori, jolla DOS- ja Windows -sovellusten ajo oli mahdollista.


title: Kirkonkylän koulu

text: Kirkonkylän koulu voi tarkoittaa seuraavia oppilaitoksia:


title: Kirkonkylän ala-aste

text: Kirkonkylän ala-aste voi tarkoittaa seuraavia oppilaitoksia:


title: Manuel Blum

text: Manuel Blum (s. 26. huhtikuuta 1938 Caracas) on tietojenkäsittelytieteilijä, joka on voittanut Turing-palkinnon vuonna 1995. Turing-palkinnon hän sai tunnustuksena panoksestaan laskennan vaativuusteorian perusteiden kehittämisessä ja sen soveltamisesta kryptografiaan ja ohjelmien tarkistamiseen.


title: Manuel Blum

text:
Blumin vanhemmat olivat romanialaisia (toisen maailmansodan aikaan, nykyään alue on osa Ukrainaa), jotka pakenivat holokaustia. Blumin äidinkieli on saksa.
Hän kertoo kiinnostuksensa tietojenkäsittelytieteeseen heränneen jo lapsuudessa, kun hän ihmetteli espanjaa puhuvien paikallisten nopeaa puhetta.Hän ajatteli, että jos hän ymmärtäisi aivojen toimintaa, hän oppisi espanjaakin paremmin.


title: Manuel Blum

text: Blum opiskeli MIT:ssä sähkötekniikkaa ja keskittyi aivojen sähköisen toiminnan tutkimiseen. Hän valmistui sieltä vuonna 1959 kandidaatiksi ja vuonna 1961 maisteriksi. Tohtoriksi hän väitteli samasta korkeakoulusta vuonna 1964. Väitöskirja oli matematiikan alalta ja sitä ohjasi professori Marvin Minsky, hänkin Turing-palkittu.


title: Manuel Blum

text: Tietotekniikan pariin Blumia ohjasi tyttöystävänsä ja tuleva vaimonsa Leonore Blum, joka opiskeli Carnegien teknillisessä korkeakoulussa (Carnegie Mellon -yliopisto). Leonoren opettaja oli ensimmäinen Turing-palkinnon saaja Alan J. Perlis. Leonore näytti Blumille vasta perustetun tietotekniikan opintosuunnan kurssien kotitehtäviä ja Manuel innostui niistä.


title: Manuel Blum

text: Blum työskenteli vuoteen 1999 asti tietojenkäsittelytieteen professorina Kalifornian yliopistossa. Sieltä hän siirtyi professoriksi Carnegie Mellon -yliopistoon. Hänen poikansa Avrim Blum ja vaimonsa ovat hekin Carnegie Mellonin professoreita.


title: Manuel Blum

text:
1960-luvulla Blum kehitti aksiomaattisen laskettavuusteorian, joka on riippumaton tietokoneen käytännön toteutuksesta.
Teoria perustuu Gödel-numerointiin ja hänen itsensä kehittämiin Blum-aksioomiin.
Abstraktiudestaan huolimatta Blumin teorialla on merkittäviä käytännön sovelluksia, kuten ohjelmien laskennan vaativuuden luokittelu ja arvioiminen tunnettuihin matemaattisiin funktioihin nähden.


title: Manuel Blum

text:
Muutamia muita Blumin töitä ovat protokolla kolikon heittämiseksi puhelimessa, valinta-algoritmi, joka toimii lineaarisessa ajassa, Blum Blum Shub-satunnaislukugeneraattori sekä edellistä käyttävä Blum-Goldwasser-salausjärjestelmä.
2000-luvulla Blum on kehittänyt automatisoituja Turingin testejä.


title: Manuel Blum

text:
Poikkeuksellisen monet hänen ohjaamistaan väitöskirjan tekijöistä ovat tehneet huomattavia tieteellisiä työuria.
Leonard Adleman, Shafi Goldwasser, Russell Impagliazzo, Silvio Micali, Moni Naor, Steven Rudich, Michael Sipser, Umesh ja Vijay Vazirani sekä Luis von Ahn ovat eräitä Blumin menestyneimmistä oppilaista.


title: Manuel Blum

text: Blumin kotisivut:


title: Pentheus

text: Pentheus oli kreikkalaisessa mytologiassa Theban kuningas. Hänen isänsä oli Ekhion, sparteista väkevin, ja äitinsä Agaue, Kadmoksen ja Harmonian tytär. Kadmos luopui vanhuuttaan kruunusta Pentheuksen hyväksi.


title: Pentheus

text: Pentheus kielsi tätinsä Semelen pojan eli serkkunsa Dionysoksen palvonnan. Dionysos sai Pentheuksen äidin Agauen ja tädin Inon rientämään bakkanaalikiihkossa Kithaironin vuorelle. Tästä teosta Pentheus vangitutti molemmat, mutta kahleet putosivat heidän yltään ja vankilan ovet avautuivat heille.


title: Pentheus

text: Dionysos houkutteli tämän jälkeen Pentheuksen vakoilemaan bakkanaaliriittejä. Kadmoksen tyttäret huomasivat Pentheuksen puussa ja luullen häntä villieläimeksi he kiskoivat hänet alas ja repivät hänen raajansa irti yksi kerrallaan. Tämän johdosta heidät ajettiin maanpakoon Thebasta. Pentheusta seurasi hallitsijana hänen setänsä Polydoros.


title: Pentheus

text: Kuten Dionysos huomauttaa, nimi "Pentheus" tarkoittaa 'surujen miestä', ja niinpä jo hänen nimensä ennakoi tragediaa.


title: JWRC

text: Junior World Rally Championship (lyh. JWRC) on vuonna 2002 perustettu nuorten rallin maailmanmestaruussarja. Sarja suunniteltiin ponnahduslaudaksi nuorille kuljettajille ja sarjan kalusto pohjautui 1600-kuutioisiin ralliautoihin, jotka ajoivat oman sarjansa vuonna 2001. Kalusto oli tarkoitus pitää halpana, mutta pian kaluston hinnat karkasivat käsistä.


title: JWRC

text: Vuonna 2001 sarjan voitti Sébastien Loeb, mutta sarjan ensimmäinen virallinen maailmanmestari oli espanjalainen Daniel Sola vuodelta 2002. Junioreiden maailmanmestaruudesta ajettiin aina kauden 2006 loppuun, jonka jälkeen sarja menetti MM-arvonsa. Arvon menetystä on helppo perustella sillä, että sarjan kisat ajettiin pääosin Euroopassa ja vain muutama kilpailija ajoi kisoja Euroopan ulkopuolella. Tämän mahdollisti sääntö, jonka mukaan kilpailija sai valita etukäteen kisat, joihin osallistui. Euroopan ulkopuolella ajetuissa kisoissa oli mahdollista ajaa "halpoja" pisteitä, sillä joskus osallistujia oli vähemmän kuin pisteillä palkittavia sijoituksia.


title: JWRC

text: Vuonna 2007 sarjan nimeksi vaihtui FIA Juniors sarja ja sen MM-arvo poistui.


title: JWRC

text: MM-arvo palautui vuonna 2008 ja sarjan mestariksi ajoi ranskalainen Sébastien Ogier ja seuraavana vuonna Martin Prokop. Vuonna 2010 mestariksi ajoi saksalainen Aaron Burkart. Samana vuonna ilmoitettiin myös, että JWRC sarja painuu historiaan ja tilalle tulee WRC Akatemia nimeä kantava luokka, joka perehtyy aiempaa enemmän nuorten kuljettajien koulutukseen.


title: JWRC

text: JWRC-sarjasta rallin MM-sarjan huipulle ovat nousseet Sébastien Loeb, vuoden 2005 mestari, espanjalainen Daniel Sordo ja vuoden 2008 mestari Sebastien Ogier.


title: Greatest Hits (Fleetwood Mac)

text:
Greatest Hits on Fleetwood Macin vuonna 1988 julkaistu kokoelmalevy.
Tuottajat ovat Greg Ladanyi ja Fleetwood Mac.
CD-levy 925801-2 (Warner, 1988)


title: Petitmoni

text: Petitmoni tai Pucchimoni () oli Morning Musumen toinen alaryhmä.


title: Petitmoni

text: Ryhmä perustettiin marraskuussa 1999. Ryhmän perustajajäsenet olivat Kei Yasuda, Sayaka Ichii ja Maki Gotō. Heidän ensimmäinen singlensä, Chokotto Love, myi yli miljoona kappaletta.


title: Petitmoni

text: 21. toukokuuta 2000 Sayaka Ichii valmistui Morning Musumesta ja Petitmonista, jolloin Tsunku korvasi hänet Hitomi Yoshizawalla muodostaen näin ryhmän toisen sukupolvi. Ryhmä julkaisi kolme singleä ja kokonaisen albumin tuona aikana.


title: Petitmoni

text: 2002 Maki Gotō valmistui Morning Musumesta ja Petitmonista, ja häntä seurasi 2003 Kei Yasuda, jolloin ryhmään jäi vain Hitomi Yoshizawa. Tämän jälkeen muodostettiin Petitmonin kolmas sukupolvi. Uusina jäseninä liittyivät Ayaka Kimura (Coconuts Musumesta) ja Makoto Ogawa (Morning Musumen 5. sukupolven jäsen). Tämä kokoonpano ei koskaan julkaissut yhtään singleä. He tekivät tosin yhden kappaleen nimeltään "WOW WOW WOW" ja 2003 vuoden version kappaleesta "Chokotto Love". Nämä julkaistiin myöhemmin "Petit Best" -albumeilla.


title: Petitmoni

text: Vuodesta 2003 ryhmä on ollut tauolla, mutta palasi taas muiden alaryhmien kanssa toimintaan vuonna 2009, uudella nimellään Pucchimoni V/Petitmoni V. Uudet jäsenet ovat Erina Mano, Saki Nakajima ja Mai Hagiwara.


title: Corrado Provera

text: Corrado Provera (s. 18. tammikuuta 1941 Torino, Italia) on italialainen moottoriurheilun taustavaikuttaja. Provera ei itse ajanut koskaan kilpaa, vaan ajautui moottoriurheiluun muita reittejä. Provera suhtautui silti aina intohimoisesti moottoriurheiluun, mikä kävi selväksi monista hänen lausunnoistaan. Proveran tunnetuin työ moottoriurheilussa oli Peugeot’n palkkalistoilla, ensin Formula 1 -sarjassa ja sitten rallissa. Peugeot’n F1-taival päättyi ilmiriitaan Alain Prostin johtaman Prost Grand Prixin kanssa.


title: Corrado Provera

text: Peugeot’n vetäydyttyä F1:stä Provera keskittyi täysin Peugeot’n rallitoiminnan johtoon. Peugeot oli vuonna 1999 esitellyt uuden Peugeot 206 WRC:n. Proveran alaisuudessa Marcus Grönholm voitti kuljettajien maailmanmestaruudet vuosina 2000 ja 2002. Peugeot voitti Peugeot 206:lla tallien maailmanmestaruuden vuosina 2000, 2001 ja 2002. Kun Peugeot vaihtoi uuteen Peugeot 307 WRC:hen, menestystä ei tullut toivotulla tavalla. Peugeot päättikin vetäytyä rallin MM-sarjasta vuoden 2005 jälkeen. Tätä ennen Provera vetäytyi eläkkeelle.


title: Aleksander Lauréus

text: Aleksander Lauréus, myös Alexander Lauraeus (4. tammikuuta 1783 Turku – 21. lokakuuta 1823 Rooma, Italia) oli suomalainen taidemaalari.


title: Aleksander Lauréus

text: Lauréuksesta tuli kuninkaallinen hovimaalari 1811 ja Taideakatemian jäsen 1812, ja hän toimi jonkin aikaa opettajana Ruotsin kuninkaallisessa taideakatemiassa (Kungliga Akademien för de Fria Konsterna) Tukholmassa.


title: Aleksander Lauréus

text: Lauréuksen vanhemmat olivat teologian tohtori, Turun suomalaisen seurakunnan kirkkoherra Alexander Lauréus (s. 1758) ja Ulrika Lovisa o.s. Simolin. Heidät vihittiin Turussa 29. syyskuuta 1782. Isä oli leski, hänen ensimmäinen puolisonsa oli Martha Catharina Frostera. Myös Alexanderin isänisän nimi oli Alexander (s. 1725). Alexanderilla oli ainakin 14 sisarusta. Hänen puolisonsa oli Margareta Charlotta Thynelius.


title: Aleksander Lauréus

text: Lauréus oli Ulrika Lovisan esikoispoika. Äiti kuoli seitsemännen lapsensa synnytykseen 1794. Isä solmi heti suruajan jälkeen uuden avioliiton 31-vuotiaan Maria Juliana Vinqvistin kanssa, kun Alexander oli 11-vuotias. Hän aloitti koulunkäynnin Turun katedraalikoulussa ja pääsi ylioppilaaksi vuonna 1800. Tuolloin häntä kiinnostivat Rousseaun kirjat. Hän opiskeli luultavasti Turun piirustuskoulussa 1800–1802, jolloin opettajana toimi Erik Johan Hedberg. Lauréus sai 1802 Turun läänin maaherra Olof Wibeliuksen johtamalla varainkeruulla kootun 195 riikintaalerin 32 killingin suuruisen stipendin Ruotsin kuninkaallisessa taideakatemiassa (Kungliga Akademien för de Fria Konsterna) Tukholmassa opiskelua varten.


title: Aleksander Lauréus

text: Lauréus lähti syksyllä 1802 Tukholmaan ja aloitti opiskelut Taideakatemian ala-asteella niin sanotussa prinsiippikoulussa 1802–1803. Johtajana oli tuolloin Lorenz Pasch nuorempi, ja opettajina toimivat muun muassa J. T. Sergel, Louis Masleriez, C. F. von Breda ja Pehr Hilleström. Alexanderia olivat tukemassa kuninkaallinen sihteeri Gummér ja suomalaissyntyinen eversti, taideakatemian jäsen J. A. von Gertten. Vuosina 1804–1805 Lauréus opiskeli mallikoulussa, Taideakatemian ylemmällä asteella. Hän sai yksityishenkilöltä 50 riikintaalerin piirustuskilpailun palkinnon, jonka turvin hän kävi kotonaan Turussa ja ehkä myös Ahvenanmaalla. Hän maalasi isänsä ja äitipuolensa muotokuvat. Lauréus ei ilmeisesti enää sen jälkeen käynyt Suomessa. Suomi liitettiin Venäjään 1809. Samana vuonna Lauréus kutsuttiin Taideakatemian agréksi, ja hän sai hovimaalarin arvon. Hän asui Ruotsissa yhdessä Margareta Charlotta Thyneliuksen kanssa. Vuonna 1812 Lauréus nimitettiin Taideakatemian varsinaiseksi jäseneksi. Vuosina 1815–1816 hän hoiti tilapäistä piirustuksen professuuria Taideakatemiassa 150 riikintaalerin vuosipalkalla.


title: Aleksander Lauréus

text: Lauréukselle myönnettiin 1817 kolmivuotinen matkastipendi, ja hän lähti syyskuussa Thyneliuksen kanssa Pariisiin. Matka kesti kolme kuukautta. Pariisissa hän opiskeli Pierre-Narcisse Guérinin ateljeessa 1817–1820. Vuonna 1820 hän lähti Thyneliuksen ja upseeri-taiteilija Michael Gustaf Anckarsvärdin seurassa Italiaan Roomaan, jälleen Taideakatemian kolmivuotisen stipendin turvin. Lauréus sairastui ja kuoli 21. lokakuuta 1823. Pariisin ajalta maalauksia on vähän, mutta Rooman ajalta töitä on runsaammin.


title: Aleksander Lauréus

text: Lauréuksen maalauksia on ollut näyttelyissä Italiassa Milanossa ja Roomassa 1937.


title: Aleksander Lauréus

text: Teoksia on Ateneumin, Turun, Tampereen ja Imatran taidemuseoissa, Cygnaeuksen galleriassa, Kansallismuseossa, Taidesäätiö Meritassa, Gyllenbergin ja Serlachiuksen taidemuseoissa. Ulkomailla maalauksia on Ruotsissa: Tukholmassa Nationalmuseumissa, Göteborgin taidemuseossa, Tukholman kaupunginmuseossa, Uddevallan Bohusläns museumissa ja Norjassa Oslossa Nasjonalgalleriet.


title: Mielialahäiriö

text: Mielialahäiriöt ovat psyykkisiä sairauksia, joille ominaista on pitempiaikainen muutos potilaan mielialassa. Tyypillisimpiä esimerkkejä ovat masennus ja kaksisuuntainen mielialahäiriö. Masennukseen kuuluu ainoastaan depressiojaksoja, kaksisuuntaiseen sekä depressiivisiä että maanisia vaiheita. Myös mania luetaan mielialahäiriöihin.


title: Mielialahäiriö

text: Mielialahäiriöiden kaksi päätyyppiä ovat masennus (tai unipolaarinen masennus) ja kaksisuuntainen mielialahäiriö.Lisäksi on olemassa vuodenajoittain vaihteleva mielialahäiriö (SAD) (ks. lisää oireista ja hoidosta). Manian lievähköstä muodosta käytetään nimitystä hypomania.


title: Mielialahäiriö

text: Myös psykoottisiin sairauksiin voi kuulua mielialahäiriön oireita, esimerkiksi skitsoaffektiivisessa häiriössä.


title: Mielialahäiriö

text: Mielialahäiriöt altistavat erilaiselle itsetuhokäyttäytymiselle, ja huomattava osa itsemurhista liittyy niihin.


title: Mielialahäiriö

text: Usein mielialahäiriön taudinkuvaan kuuluu liikaunisuutta, mutta toisaalta masennus aiheuttaa myös unettomuutta.


title: Mielialahäiriö

text: SAD:stä kärsivällä ihmisellä esiintyy yleensä syys- ja talviaikaan tyypillisiä masennusoireita, mutta valoisina vuodenaikoina oireet ovat lieviä tai niitä ei ole. Varsinkin nuoruusikäiset AS-ihmiset ovat kasvaneessa riskissä sairastua mielialahäiriöihin.


title: Mielialahäiriö

text: Mielialahäiriöitä hoidetaan mm. sopivalla lääkityksellä ja psykoterapialla.


title: Mielialahäiriö

text: Masennus on länsimaissa tavallisempi mielialahäiriön muoto kuin kaksisuuntainen häiriö. Nuorena sairastettu masennus lisää potilaan riskiä sairastua myöhemmällä iällä kaksisuuntaiseen mielialahäiriöön.


title: Mielialahäiriö

text: Mielialahäiriöt oireilevat joskus eri tavoin lapsilla, nuorilla ja aikuisilla. Lapsuus- ja nuoruusiän masennus saattaakin jäädä kokonaan toteamatta. Joillakin potilailla on mielialahäiriöihin perinnöllistä taipumusta.


title: Riihimäen–Lopen rautatie

text: Riihimäen–Lopen rautatie (RLR) oli vuonna 1907 loppilaisen tehtailija H. G. Paloheimon rakennuttama 600 mm:n raideleveydellä ollut kapearaiteinen rautatie Riihimäeltä Lopen Kesijärvelle. Se oli alun perin 5,5 kilogramman kiskosta ja teräksisistä ratapölkyistä rakennettu "rillirata", mutta vuonna 1911 se vaihdettiin 10 kg/m-kiskoiseksi, kun sen liikenne muutettiin höyryveturivetoiseksi. Vuonna 1914 nimellä "Riihimäen - Lopen Rautatie Oy" yhtiöitetty rata välitti matkustajaliikennettä vuoteen 1949 ja yleistä tavaraliikennettä vuoteen 1952. Radan purkaminen aloitettiin 1952, mutta se palveli Paloheimon kuljetuksia vielä vuoteen 1954. Nykyinen Kantatie 54 kulkee Kormussa osittain entistä ratapengertä noin kolmen kilometrin matkan.


title: Riihimäen–Lopen rautatie

text: Paloheimon rata, jota kutsuttiin aluksi nimellä kiskotie, mutta myöhemmin raitiotieksi ja sittemmin rautatieksi, oli alun perin yhtiön tavarankuljetuksiin tarkoitettu hevosvetoinen "rillirata" Santamäen kartanolta maailmalle. Aluksi kuljetettiin puutavaraa yhtiön omistamalta Lopen Kesijärven sahalta Riihimäelle, sekä vuonna 1907 toimintansa aloittaneen tiilitehtaan valmistamia tuotteita, mutta vähitellen myös tukkeja ja halkoja. Rautatieviranomaisten kesällä 1909 tekemän tarkastuksen mukaan tavara- ja matkustajavaunut kantoivat 3 000 kg. Vaunuja veti yksi raiteen sivulla kulkeva hevonen. Kakkulivaljastuksella kytketylle hevoselle oli tasoitettu raiteiden reunaan polku ja alamäkiin tultaessa hevonen voitiin irrottaa vaunuista jotka rullasivat mäkeä alas omaa vauhtiaan. Hevosen saavuttua se valjastettiin uudelleen.


title: Riihimäen–Lopen rautatie

text: Rakenteensa puolesta väliaikaista kenttärataa muistuttava kiskotie alkoi kärsiä toistuvista ratarikoista, sekä muista hankaluuksista ja vuonna 1911 noin neljä vuotta käytössä ollut rata päätettiin uusia. Puretut 5 kg:n kiskot käytettiin osittain mm. yhtiön turpeennostokentillä ja osa myytiin. Teräksiset ratapölkyt vaihdettiin tavallisiin puisiin ratapölkkyihin, jotka asennettiin soralla parannetulle ja muutamaa muutosta lukuun ottamatta sama pysyneelle vanhalle ratalinjalle. Raideleveys pysyi samana, mutta kiskotus tehtiin tällä kertaa 10 kg/m materiaalista, joka kestäisi paremmin höyryvetureiden painon ja kulutuksen. Radan uusimisen yhteydessä yhtiö hankki myös ensimmäiset kaksi höyryveturia, jotka tilattiin Tampereen Pellava- ja Rautateollisuus Oy:n konepajalta. Radan korjaustyö sujui niin nopeasti, että jo saman vuoden juhannuksena kulki ensimmäinen höyryveturivetoinen juna Riihimäeltä Kormuun.


title: Riihimäen–Lopen rautatie

text: Radalla kuljetettiin myös ulkopuolisten yritysten rahtia, kuten Mustion puuhiomon ja Lohjan sellutehtaan omistaja kamariherra Linderille, jonka tehtaille kuljetettiin 1910-luvun alussa tuhansia kuutioita paperipuuta Hiivolaan rakennuttamalta sivuraiteelta.


title: Riihimäen–Lopen rautatie

text: Puun kuljetukseen, sekä metsästysmajan kulkuyhteytenä käytetty Kallelan metsärata erkani radasta Riihimäen lasitehtaan ja Leppälän aseman väliltä etelään päin.


title: Riihimäen–Lopen rautatie

text: Riihimäellä radalta erkani sivuraide panimolle, joka sijaitsi nykyisten Sakonkadun ja Kaartokadun välisessä maastossa.


title: Riihimäen–Lopen rautatie

text: Vaikka radalla oli vedetty matkustajavaunuja jo hevosvetoisenakin, radan muututtua höyryvetoiseksi alkoi myös säännöllinen aikataulunmukainen henkilöliikenne. 16. lokakuuta 1912 julkaistun aikataulun mukaan radalla kulki arkisin 5 junaa päivässä suuntaansa ja viikonloppuisin 4. Junien suurin ajonopeus oli 15 km/h ja henkilöjunat matkasivat 12 kilometrin matkan Riihimäeltä Launosiin vajaassa tunnissa.


title: Riihimäen–Lopen rautatie

text:
AIKATAULU
Riihimäen–Lopen rautatiellä
16 p:stä Lokak. 1912 toistaiseksi.


title: Riihimäen–Lopen rautatie

text:
) Junat 4, 3, ainoastaan arkipäivinä.
HUOM.! Aika k:lo 6.00 i. p. k:lo 5.59 a. p. on merkitty minuuttinumeroitten alla olevalla viivalla.
Riihimäki, 16 p:nä Lokak. 1912.
H. G. Paloheimo.


title: Riihimäen–Lopen rautatie

text: Rautateillä ehti olla sen toiminta-aikana kaikkiaan seitsemän höyryveturia, kaksi moottorivaunua, yksi moottoriresiina, sekä koekäytössä yksi dieselveturi. Ensimmäiset kaksi höyryveturia saapui Tampereen Pellava- ja Rautateollisuus Oy:n konepajalta vuonna 1911 kun alkuperäinen hevosvetoinen rillirata kunnostettiin höyryvetoa kantavaksi radaksi. Kaikki RLR:n höyryveturit olivat halkopolttoisia. Sotakorvaustoimituksia varten tarkastettiin rautatien koko kalusto, mutta se katsottiin liian vanhaksi ja pieneksi.


title: Riihimäen–Lopen rautatie

text: Vuonna 1949 myöhässä tullut veturi numero 1 (Tubize 2336/1948, 0-6-2T) koeajettiin Riihimäellä Paloheimo -yhtiön sähkölaitokselta erillistä paineletkua pitkin saadun korkeapainehöyryn avulla, mutta muuten se ei tiettävästi koskaan ollut vakituisessa ajossa. Veturi oli hetken aikaa harkittavana sotakorvauksena käytettäväksi, mutta lopulta se hylättiin. Pian koeajojen jälkeen veturi vuokrattiin Riihimäellä toimineelle virvoketehtaalle, jossa se toimi höyrykattilana muutaman vuoden tehtaan rikkoutuneen kattilan tilalla. Sen jälkeen veturi myytiin J. W. Enqvist Oy -nimiselle sellutehtaalle Tampereen Lielahteen, jossa se oli höyrynannossa todennäköisesti marraskuuhun 1957. J. W. Enqvist Oy myi veturin edelleen Keski-Suomen Betoni Oy:lle Uuraisille, jossa siitä purettiin kattila lämmityshöyrylähteeksi. Kattila jätettiin vuonna 1970 paikalleen maanalaiseen kattilahuoneeseen, mutta muista osista ei ole tietoja.


title: Riihimäen–Lopen rautatie

text: Höyryveturi numero 3 (Tampella 188/1912, 0-6-2T) on Riihimäen–Lopen rautateiden muistomerkkinä Riihimäen palolaitoksen vieressä yhdessä matkustajavaunu numero 1 kanssa.


title: Riihimäen–Lopen rautatie

text: Rautateille tuli käytettynä entinen Kuusankosken–Voikan rautatien KVR9 (Schwartz & Dückerhof / Ruhrthalerin valmistama 0-6-0dm –tyyppinen dieselveturi 92106/1937, mutta se meni tiilillä lastattua tavarajunaa vetäessään nurinniskoin ojaan törmättyään radassa olleen painuman johdosta ylikäytävän laudoitukseen. Veturi vivuttiin pitkillä paperipuurungoilla jälleen kiskoille, hinattiin Riihimäkeen ja lähetettiin takaisin Kuusankoskelle, ja kauppa purkautui. Veturi makasi pressujen alla vuosien ajan, kunnes se romutettiin. Sotakorvaustoimituksiin se ei kelvannut.


title: Riihimäen–Lopen rautatie

text: Vaunuja oli yhteensä noin sata, joista enemmistö oli avoimia tavaravaunuja. Matkustajavaunuja oli kaikkiaan seitsemän.


title: Riihimäen–Lopen rautatie

text: Matkustajavaunuista numero 1 on muistomerkkinä Riihimäen palolaitoksen edessä yhdessä höyryveturi numero 3 kanssa. Vaunun laatassa lukee "Sandsviken Skeppsdocka & Mekan. Verkstad 1911 Helsingfors."


title: Riihimäen–Lopen rautatie

text: Vaunut numero 5 ja 6 olivat kevytrakenteisia moottorivaunun liitevaunuja, joista vaunu numero 6 oli kauan erään riihimäkeläisen pihalla paviljonkina, mutta katosi vuosituhanteen vaihteen tienoilla toistaiseksi tietymättömiin. Vaunut numero 2, 3 ja 7 ovat liikenteessä Kovjoen museorautatiellä. Loput vaunut on tiettävästi romutettu.


title: Riihimäen–Lopen rautatie

text: Lisäksi radalla oli normaali veturin työnnettävä laatikkolumiaura, jonka oli rakentanut Ruona Oy sekä lukuisia pienempiä käsiauroja ja käsiresiinoita. Noin vuonna 2001 löytyi eräästä riihimäkeläisestä varastosta pressun alta yksi radan kevyistä lumiauroista, mutta laatikkoaura on jo romutettu.


title: Riihimäen–Lopen rautatie

text: Radalla oli ainoastaan yksi asemarakennus ja se sijaitsi Launosten kylässä. Asemarakennuksen tarkkaa rakennusvuotta, suunnittelijaa, eikä piirustuksia ole toistaiseksi löytynyt, mutta sisäkaton korjauksen yhteydessä löytynyt sanomalehden sivu vuodelta 1913 osoittaa sen olevan vähintään näin vanha. Asemarakennuksessa oli asemanhoitajan asunto, kylän posti ja odotussali. Lipunmyyntiä asemalla ei ollut, vaan liput myytiin junassa. Launosten asemarakennus muutettiin 1954 postiksi ja toimi siinä käytössä 1960-luvun loppuun asti, mutta sen jälkeen se on palvellut seurakunnan kerhotiloina, punttisalina, sekä bändikämppänä. Vuonna 2002 Paloheimo -yhtiö myi jo lähes korjauskelvottomaksi joutuneen aseman tontteineen yksityiselle, joka vuosien 2002–2008 aikana perusteellisesti kunnosti sen asuinkäyttöön vanhaa perinnettä kunnioittaen.


title: Riihimäen–Lopen rautatie

text: Rautatien Riihimäen puoleisessa päässa sijaitseva hotelli oli rakennettu alun perin vuonna 1878, mutta jo seuraavana vuonna huolimattomuudesta syttynyt ullakkopalo poltti rakennuksen totaalisesti muutamassa tunnissa. Pian palon jälkeen hotelli rakennettiin kuitenkin uudelleen vanhalle kivijalalle samoilla rakennuspiirustuksilla. Alkuperäistä käyttötarkoitustaan se on palvellut useammalla nimellä; "Hotel", "Axeens Hotel", "Riihimäki-Hotel", "Rautatien Hotelli", sekä 1930-luvun lopulla "Turisti". Hotellitoiminta loppui 1943 ja rakennuksesta tuli Paloheimo Oy:n pääkonttori.


title: Riihimäen–Lopen rautatie

text: Hotelli sijaitsee Riihimäen Rautatienpuistossa, joka oli aikoinaan osaksi Valtio Rautateiden ja osaksi Paloheimon omistuksessa oleva rautatieläisten asuin alue. Alueella sijaitsi myös Paloheimon konttoritiloja. Alueella on useita suojeltuja rakennuksia ja 1980-luvulla valmistuneen asemakaavan mukaan se päätettiin säilyttää kulttuurihistoriallisesti arvokkaana alueena.


title: Riihimäen–Lopen rautatie

text: Paloheimo Oy rakennutti Riihimäelle turvejauhotehtaan vuonna 1914, jonne erkani sivuraide nykyisen Tehtaankadun paikkeilta. Vuonna 1921 Riihimäen lasi Oy muutti rakennuksen lasitehtaaksi, jonka jälkeen siellä on toiminut myös muovitehdas, silkkipaino, Riihimäen lasi Oy:n kristallihiomo, sekä vuodesta 1981 Suomen lasimuseo.


title: Riihimäen–Lopen rautatie

text: Radan varrella oli lisäksi lähinnä pieniä seisakkeiden ja vaihteen vartijoiden koppeja.


title: Kadmos

text: Kadmos () oli kreikkalaisessa mytologiassa foininkialaisten kuninkaan poika ja Europan veli. Hänen isänsä oli joko Agenor tai Foiniks, Agenorin poika. Kadmos perusti Theban kaupungin, ja sen akropolis oli alun perin nimetty Kadmeiaksi hänen mukaansa. Helleenit pitävät Kadmosta foinikialaisten aakkosten isänä. Kreikkalaisen myytin mukaan Kadmoksen jälkeläiset vuoroin johtivat Thebaa ja olivat poissa sen johdosta useiden sukupolvien ajan mukaan lukien Troijan sodan.


title: Kadmos

text: Kun Zeus oli kantanut selässään pois Kadmoksen sisaren Europan, Kadmos lähti etsimään tätä. Hän saapui Delfoihin, missä hän meni kysymään neuvoa oraakkelilta. Hänen käskettiin jättämään etsintänsä sikseen ja seuraamaan erityistä lehmää, jolla oli puolikuun muotoinen merkki kyljessään, ja perustamaan kaupungin sinne, mihin lehmä kävisi makaamaan väsyneenä.


title: Kadmos

text: Lehmän antoi Kadmokselle Pelagon, Fokiksen kuningas, ja se ohjasi hänet Boiotiaan, minne Kadmos perusti Theban kaupungin. Robert Graves ehdotti, että lehmä olisi itse asiassa päästetty vapaaksi hyvin rajatulle alueelle, ja paikkaan, johon se asettui makuulle, olisi perustettu kuun jumalatar Selenen temppeli.


title: Kadmos

text: Koska Kadmos aikoi uhrata lehmän Athenelle, hän lähetti osan miehistään läheiselle lähteelle hakemaan vettä. Heidät kuitenkin surmasi lähdettä vartioinut vesi-lohikäärme (vertaa Hydra), jonka puolestaan Kadmos tappoi miekallaan.


title: Kadmos

text: Athenen ohjeiden mukaisesti Kadmos kylvi lohikäärmeen hampaat maahan, ja siitä nousi joukko hurjasti aseistautuneita spartteja ('kylvetyt'). Heittämällä kiven heidän keskelleen Kadmos sai heidät taistelemaan keskenään, kunnes ainoastaan viisi jäi jäljelle. Nämä auttoivat häntä perustamaan kaupungin, ja heistä tuli kaupungin jalosukuisimpien sukujen perustajia.


title: Kadmos

text: Kadmoksen täytyi kuitenkin rangaistukseksi Areelle pyhitetyn lohikäärmeen tappamisesta harjoittaa katumusta kahdeksan vuoden ajan. Tämän jakson päätyttyä jumalat antoivat hänelle vaimoksi Harmonian, Areen ja Afroditen tyttären. He saivat pojan, jonka he nimesivät Polydorokseksi, ja neljä tytärtä: Ino, Autonoe, Agaue ja Semele.


title: Kadmos

text: Häissä kaikki jumalat olivat läsnä; Harmonia sai häälahjaksi Athenen kutoman peploksen ja Hefaistoksen tekemän kaulakorun. Huolimatta sekä avioliittonsa että valtakuntansa jumalaisesta luonteesta Kadmos sai katua katkerasti kumpaakin. Hänen perheensä kohtasi vakavia vastoinkäymisiä ja hänen kaupunkinsa yhteiskunnallisia levottomuuksia. Lopulta Kadmos luopui kruunustaan tyttärenpoikansa Pentheuksen eduksi ja vetäytyi Harmonian kanssa Illyriaan, jonka asukkaat huusivat hänet kuninkaakseen.


title: Kadmos

text: Kadmosta vainosi epäonni, joka oli langetettu hänen päällensä pyhän lohikäärmeen tappamisesta, ja kerran hän totesikin, että jos jumalat ovat noin kiintyneet yhden käärmeen elämään, hän voisi hyvinkin toivoa sellaista elämää itselleen. Välittömästi häneen alkoi kasvaa suomuja ja hänen muotonsa muuttua. Huomatessaan muodonmuutoksen Harmonia pyysi jumalilta että saisi saman kohtalon kuin miehensä, ja niin kohta tapahtuikin.


title: Tom Fontana

text: Tom Fontana (s. 12. syyskuuta 1951 Buffalo, New York) on amerikkalainen käsikirjoittaja ja tuottaja. Hän on käsikirjoittanut ja tuottanut muun muassa sarjoja "Kylmä rinki", "Sairaalan syke" ja "Homicide – pelon kadut".


title: Tom Fontana

text: Fontana aloitti nuorena näytelmäkirjailijana, mutta sai tuottaja Bruce Paltrow'lta mahdollisuuden käsikirjoittaa NBC:llä alkavaa televisiosarjaa Sairaalan syke. Fontanalla on kolme Emmy-voittoa ja yhteensä 17 ehdokkuutta. Lisäksi hän on voittanut mm. Yhdysvaltain käsikirjoittajien liiton palkinnon.


title: Matti Järviharju

text: Matti Valentin Järviharju (s. 24. tammikuuta 1944 Kauhajoki) on suomalainen poliitikko, yrittäjä ja merikapteeni. Hän on aiemmin toiminut Suomen Isänmaallinen kansanliike rp:n puheenjohtajana, sitoutumattomana kunnallispoliitikkona Perussuomalaisissa, uuden IKL:n ja Sinivalkoinen Puolue ry:n puheenjohtajana sekä Perustuslaillisen oikeistopuolueen varapuheenjohtajana. Europarlamenttivaaleissa 2004 hän oli Suomen Kansan Sinivalkoisten ehdokkaana ja europarlamenttivaaleissa 2014 Muutos 2011 -puolueen ehdokkaana. Järviharju on myös kansallismielisen Suomen Sisun jäsen.


title: Matti Järviharju

text: Järviharjulla oli 2000-luvun alussa yhteinen puoluehanke turkulaisen kaupunginvaltuutetun, silloisen Kansallinen Rintama ry:n (sittemmin Suomen Kansan Sinivalkoiset rp.) puheenjohtajan Olavi Mäenpään ja Isänmaallinen Oikeisto ry:n (sittemmin Suomi – Isänmaa rp.) puheenjohtajan, lahtelaisen Väinö Kuisman kanssa, mutta työnimellä Sinivalkoinen Puolue toiminut yhdistys kaatui lopulta kiistoihin puheenjohtajuudesta.


title: Matti Järviharju

text: Järviharju osallistui vuoden 2011 eduskuntavaaleihin Vapauspuolue (VP) – Suomen tulevaisuus rp:n ehdokkaana. Saman vuoden lokakuussa hänet valittiin Vapauspuolueen puoluehallitukseen. Olavi Mäenpää kuitenkin nosti kokouksen päätösvallattomuudesta kanteen, jonka seurauksena hallituksesta tuli laiton. Oikeuskulujen takia Vapauspuolue jätti toukokuussa 2012 konkurssihakemuksen, joka pian peruttiin. Puolue erotti tuon kokouksen puheenjohtajana toimineen Järviharjun puolueesta ja nosti häntä vastaan kanteen Pirkanmaan käräjäoikeudessa.


title: Matti Järviharju

text: Ilmajoen kunnanvaltuuston varavaltuutettuna Järviharju on muun muassa vaatinut muiden valtuutettujen eroa rattijuopumustuomion ja kulttuurialan koulutuksen kunnasta pois siirron kannattamisen vuoksi.


title: Matti Järviharju

text: Vuosina 1960–1976 Järviharju oli merimies ja suoritti merikapteenin tutkinnon. Kyproksen kriisissä hän oli mukana rauhanturvaajana 1963–1964. Viron uudelleenitsenäistymisen aikaan hän keräsi varoja ja autoja Viron poliisin käyttöön ja toimi Suomi–Viro-seuran puheenjohtajana.


title: Matti Järviharju

text: 14. tammikuuta 2000 54-vuotias kauhajokinen mies räjäytti suuren määrän räjähteitä Koskenkylässä, Kauhajoen rannassa, Harikko Oy:n kohdalla. Harikko Oy on Matti Järviharjun omistuksessa. Räjähdyksen seurauksena lähialueen talot vavahtelivat ja ikkunoita rikkoutui. Räjähdys oli Järviharjun mukaan suunnattu häntä vastaan. Vuoden 1999 lopussa Järviharjun Aikalajärven rannassa sijainnut loma-asunto joutui pommi-iskun kohteeksi.


title: Dolmen

text:
Dolmen on nuoremmalta kivikaudelta peräisin oleva suurista kivistä rakennettu rakennelma, jossa suuret pystykivet kannattelevat yleensä laattamaista vaakakiveä. Dolmenit kuuluvat megaliittiperinteeseen. Ne lienevät kaikki olleet aikoinaan maakumpujen ympäröimiä. Dolmenit olivat hautoja, ja hyvinsäilyneistä dolmeneista voi aavistella niiden käyttöä hautoina. Monet dolmenit ovat osin maan tai pienempien kivien peitossa.
Dolmeneita on mm. Ranskan Bretagnessa, Espanjassa, Portugalissa, Isossa-Britanniassa, Saksassa ja Alankomaissa sekä Venäjällä.


title: Dolmen

text: Dolmeneista käytetään eri paikoissa eri nimityksiä: Alankomaissa dolmenit ovat "hunebedden", Saksassa "Hünengräber" tai "Hünenbetten", Portugalissa "antas" tai "mamoas", Walesissa "cromlechs", Cornwallissa "quoits".


title: Dolmen

text: Useimmat Britteinsaarten dolmenit ajoitetaan varhaisneoliittiseen kauteen 4000–3000 eaa.


title: Simpsonit (16. tuotantokausi)

text: Simpsoneiden 16. tuotantokausi käynnistyi Yhdysvalloissa marraskuussa 2004 ja päättyi toukokuussa 2005. Suomessa kausi käynnistyi joulukuussa 2005 ja päättyi toukokuussa 2006.


title: Luettelo AC Oulussa pelanneista jalkapalloilijoista

text: AC Oulua on edustanut sarjaotteluissa yhteensä 197 pelaajaa.


text: "Päivitetty kauden 2018 jälkeen."


title: Avebury

text: Avebury on esihistoriallinen harvaan asetetuista pystykivistä koottu suuri kivikehä, joka sijaitsee Etelä-Englannissa Wiltshiren kreivikunnassa. Megaliittiajalta peräisin olevan kivikehän keskellä sijaitsee Aveburyn kylä. Alueella on paljon esihistoriallisia jäännöksiä.


title: Avebury

text: Avebury on maailman suurin tunnettu kiviympyrä, mutta se on säilynyt vain osittain: sadan kiven kehästä on enää jäljellä vain 27 kiveä. Kehä on laajuudeltaan 11,3 hehtaaria, ja sitä ympäröi 15 metriä syvä kahden maavallin välinen kaivanto, jossa ulomman kaivannon halkaisija on yli kilometrin mittainen. Sisempänä on ollut kaksi pienempää kivikehää. Maavallissa ja kaivannossa on neljä sisäänkäyntiä. 1300-luvulla kristityt kaatoivat kiviä, koska he eivät halunneet pakanallisten paikkojen olevan pyhiä. Sitä jatkettiin 1600- ja 1700-luvuilla. Kiviä käytettiin paljon rakennusmateriaalina etenkin Aveburyn kylässä.


title: Avebury

text: Kivikehän tarkoituksesta on esitetty useita eri teorioita: sen on arveltu olleen roomalainen temppeli, druidien oppilaitos, pyhän munan ja käärmeen kuva, tähtitieteellinen laskentalaite, planetaario tai amfiteatteri. Kehän on osoitettu olleen käytössä vuosien 2600 ja 1600 eaa. välillä. Erään teorian mukaan siellä on saatettu pitää uskonnollisia rituaalisia juhlia.


title: Jeff Hearn

text: Jeff Hearn (s. 1947) on brittiläinen sosiologi ja yksi kriittisenä miestutkimuksena tunnetun tutkimusalan perustajista. Hän väitteli Bradfordin yliopistosta vuonna 1986 patriarkaattiteorioista.


title: Jeff Hearn

text: Nykyisin Hearn on professorina Svenska handelshögskolanissa Helsingissä organisaatio- ja johtamistieteiden laitoksella.


title: Jäynä

text: Jäynä on yleensä teekkareiden järjestämä kepponen tai tapahtuma, jonka tarkoitus on aiheuttaa riemua jäynääjissä sekä jäynän kohteissa ja suuressa yleisössä. Jäynä pyrkii hyödyntämään tekniikkaa joskus hyvinkin mitättömän asian aikaansaamiseksi. Jäynä ei saa olla poliittisesti tai uskonnollisesti kantaa ottava. Hyvä jäynä liittyy kuitenkin usein yhteiskunnan ajankohtaisiin asioihin ja tapahtumiin.


title: Jäynä

text: Jäynän tarkoitus ei ole turmella, rienata, tuhota tai varastaa, joskin silloin tällöin jäynän toteutuminen saattaa edellyttää totutulle yhteiskuntajärjestykselle hämmentäviä toimia. Tässä jäynää voidaan pitää rinnasteisena eritoten yhdysvaltalaisen teknillisen yliopiston, Massachusetts Institute of Technologyn, riippumattomattomasti kehittyneelle hack-perinteelle, josta vaikkapa termi hakkeri myöhemmin sai nimensä.


title: Jäynä

text: Kaikkien aikojen kuuluisin teekkarijäynä tehtiin vuonna 1961. Tukholmassa nostettiin tuolloin "Vasa"-laivan hylky veden pinnalle. Kun se oli saatu nostettua, laivan kannelta löytyi yllättäen suomalaisen pikajuoksijan Paavo Nurmen patsas. Alkuun löydös hämmensi jopa ruotsalaisia meriarkeologeja, ja se päätyi nopeasti sikäläisen lehdistön uutisaiheeksi. Jäynän suunnittelijat pitivät lopulta oman lehdistökonferenssinsa, jossa selittivät tapahtumienkulun: teekkarit olivat käyneet kiinnittämässä patsaan "Vasa"-laivan kannelle vuorokautta ennen nostamista.


title: Jäynä

text: Teekkareiden jäynäksi on epäilty myös Töölönlahden sukellusvenettä 1960- ja 1970-luvun taitteessa. Löytö aiheutti pienimuotoisen ulkopoliittisen kriisin, koska Pariisin rauhansopimus kielsi Suomelta sukellusveneet.


title: François Walthéry

text: François Walthéry (s. 17. tammikuuta 1946, Argenteau, Belgia) on belgialainen sarjakuvapiirtäjä. Walthéryn tunnetuin ja pitkäaikaisin sarjakuva on "Natasha, lentoemäntä". Hän on tehnyt sarjaa useiden käsikirjoittajien ja yhteistyökumppanien kanssa vuodesta 1970.


title: François Walthéry

text: Walthéry aloitti sarjakuva-alalla 1960-luvulla brysseliläisen Peyon studion assistenttina, missä hän osallistui muun muassa sarjojen "Strumffit", "Benjamin" ja "Jacky & Célestin" tekoon. Myöhemmin Walthéry loi muita hahmoja, pikkupojan "P'tit Bout d' Chique" ja vanhan kyyhkysenkasvattaja Julesin sarjaan "Le Vieux Bleu", jonka käsikirjoitti Raoul Cauvin.


title: Post-hardcore

text: Post-hardcore (Post-core) on hardcore punkista kehittynyt musiikkityyli, joka on osa laajempaa punk rockia. Post-hardcore on kehittänyt hardcore punkia laajasti, kuten post-punk. Post-hardcore on yhdistänyt hardcore punkia lähemmäksi experimental rockia.


title: Post-hardcore

text: Tyylilaji syntyi 1980-luvun puolivälin ja lopun läntisessä Yhdysvalloissa. Tuona aikana syntyneet SST Recordsin yhtyeet, sekä washingtonilaiset yhtyeet (kuten Fugazi), olivat hieman erilaiselta kuulostavia yhtyeitä, kuten esimerkiksi Big Black ja Jawbox, jotka yhdistivät noise rockia post-hardcoreen.


title: Post-hardcore

text: Post-hardcore on tyypillisesti rytmikästä ja kovaäänisillä kitaroilla varustettua musiikkia puhtailla vokaaleilla ja huudoilla. Musiikki on tasapainoista ja melodista, osittain räväkkää hardcore punkia sisältävää, hienovaraista ja vapaata. Post-hardcore yhtyeitä ovat muun muassa Alesana, Pierce the Veil, A Day to Remember, Escape the Fate, For All Those Sleeping, Get Scared, Adept, Alexisonfire, Enter Shikari, Dance Gavin Dance, Touché Amoré ja The Used.


title: Luettelo Sega Master System -peleistä

text: Tämä on luettelo peleistä Sega Master System -pelikonsolille.


title: Metal Blade Records

text: Metal Blade Records on riippumaton levy-yhtiö, jonka perusti Brian Slagel vuonna 1982. Yhtiöllä on toimipisteet Yhdysvalloissa, Saksassa ja Japanissa. Yhdysvalloissa yhtiön jakelijana toimii Sony BMG.


title: Metal Blade Records

text: Metal Blade Recordsin artisteja on käynyt Billboardin Top 200 -listalla, mukaan lukien As I Lay Dying, The Black Dahlia Murder, Cannibal Corpse, Fates Warning (ensimmäinen Metal Blade Recordsin yhtye, joka saavutti sijan listalla), GWAR, Slayer ja Unearth. Goo Goo Dolls on ainoa yhtiön artisti, joka on saavuttanut kulta- tai platinalevy statuksen myynnillään.


title: Laserpoint

text:
Laserpoint on suurin, sekä yksi näyttävimmistä elektronisen
tanssimusiikin klubitapahtumista Suomessa. Laserpoint järjestetään
kerran vuodessa ja vuoden 2007 huhtikuussa oli vuorossa historiallinen
kymmenes perättäinen, vuosittainen Laserpoint -tapahtuma.


title: Laserpoint

text:
Tapahtuma on erikoistunut audiovisuaalisuuteen sen kaikissa muodoissa.
Tapahtuman visuaalisuus on viety tapahtumatekniikan äärirajoille,
hyväksikäyttäen olemassa olevaa valo- ja videotekniikkaa. Äänentoisto
tapahtumaa varten mitataan tarkasti ja ympäristökeskuksen rajoitusten
mukaisesti, kuitenkin huomioimalla tanssimusiikkitapahtuman perimmäiset
tarkoitukset - eli viihdyttää yleisöä.


title: Laserpoint

text:
Suomen lainsäädäntö asettaa tapahtumalle tietyt rajoitukset sen
nimenmukaisen sisällön tuottamiseen - eli lasershow:n. Kritiikkiä
tapahtuma on saanut vuosi toisensa jälkeen, kun lasersäteet eivät
ole kohdistettu yleisöön, jolloin ne olisivat näyttävimmillään -
vaan määritelty turvaetäisyyksien mukaan, jotka Säteilyturvakeskuksen
ohjeistuksen (ST 9.4) ovat yleisötilassa 3 metrin korkeudessa yleisötilasta.
Tapahtumassa käytettävät laserlaitteet ovat niin tehokkaita, että pystyvät
muodostamaan säteen, jolla voi esimerkiksi sytyttää tupakan.


title: Laserpoint

text:
Laserpointissa on vuosien mittaan esiintynyt laaja kirjo sekä ulkomaisia,
että kotimaisia konemusiikin kärkinimiä. Yhteensä tapahtumissa on esiintynyt
yli 100 dj:tä ja artistia. Kotimaisista mukana ovat useina vuosina olleet mm.
DJ Proteus, Dj Orkidea ja Darude.


title: Laserpoint

text:
Vuoden 2007 tapahtuma toteutettiin yhteistyössä brittiläisen superklubin,
Gatecrasherin kanssa.


title: Gloria Estefan

text: Gloria Estefan (alk. Gloria María Milagrosa Fajardo García, s. 1. syyskuuta 1957 Havanna, Kuuba) on kuubalaissyntyinen yhdysvaltalainen laulaja ja lauluntekijä. Hänet tunnetaan latinopopin kuningattarena, koska hän on parhaiten angloamerikkalaisen kulttuurin keskellä menestynyt latinalaisamerikkalaisen kevyen musiikin esittäjä. Estefanin levyjä on myyty yli 70 miljoonaa, ja hän on voittanut viisi Grammy-palkintoa.


title: Gloria Estefan

text: Estefan on julkaissut 21 albumia vuodesta 1977 alkaen Miami Sound Machine -yhtyeen kanssa. Ensimmäinen menestys oli "Dr. Beat" vuonna 1984. Parhaiten myynyt albumi on ollut "Cut Both Ways" vuodelta 1989. Levyn nimi (suomeksi ”Kaksiteräinen”) viittaa sekä espanjan- että englanninkielisten kuuntelijoiden suosioon. Sitä on myyty yli 10 miljoonaa kappaletta.


title: Gloria Estefan

text: Gloria Estefan esitti vuoden 1996 Atlantan olympialaisten tunnuskappaleen "Reach".


title: Gloria Estefan

text: Hänelle myönnettiin vuonna 2015 Presidential Medal of Freedom -mitali.


title: Pilvenmäen ravirata

text: Pilvenmäen ravirata on Forssassa sijaitseva ravirata. Se otettiin käyttöön vuonna 1949 ja Pilvenmäki on yksi Suomen pisimpään samalla paikalla toimineita raviratoja.


title: Pilvenmäen ravirata

text: Pilvenmäen raviradan omistaa ja sitä hallinnoi vuonna 1898 perustettu Forssan Seudun Hippos ry. Yhdistyksellä on yhdeksänhenkinen johtokunta, jonka puheenjohtajana toimii Matti Uutela. Johtokunta valitsee ja nimittää toiminnanjohtajan. Tammikuusta 2014 toukokuuhun 2015 toiminnanjohtajana oli Jari Isometsä ja häntä ennen Turun Hippos ry:n toimitusjohtaja Roger Johansson.


title: Pilvenmäen ravirata

text: Pilvenmäen ravirata on järjestänyt Kuninkuusravit kolmesti vuosina 1968, 1988 ja 2006. Vuoden 1968 kilpailua varten Pilvenmälle rakennettiin lasitettu istumakatsomo, joka otettiin käyttöön 1966. Toinen katsomorakennus valmistui vuonna 1975. Merkittävimmät Pilvenmäellä nykyään järjestettävät ravitapahtumat ovat Tammavaltikka ja Pilvenmäki Special. 1960–1990-luvuilla järjestettiin molemmille roduille tarkoitetut Tuoppi-ajot, jotka olivat aikansa legendaarisimpia ravikilpailuja Suomessa.


title: Pilvenmäen ravirata

text: Pilvenmäen ravirata on yksi Suomen merkittävimpiä valmennuskeskuksia. Ratatalleilla toimii 20 valmentajaa, joilla on valmennettavinaan noin 300 hevosta. Raviradan yhteydessä toimii myös hevosklinikka.


title: Pilvenmäen ravirata

text: Raviurheilun lisäksi rataa on käytetty moottoripyöräilyn maarata-ajojen kilpailuihin. Vuonna 2010 rata isännöi ensimmäistä kertaa maarata-ajojen MM-karsintakilpailuja. Vuotta myöhemmin Pilvenmäellä ajettiin ensimmäisen kerran maatojen GP-osakilpailu. Moottoripyöräkilpailujen järjestämisestä vastaa Forssan moottoriseura. Moottoripyörien maaratakilpailu muistuttaa speedwaytä, mutta rata on pidempi. Vuosittain elokuun alkupuolella Pilvenmäellä järjestetään Suomen suurin yksipäiväinen harrasteautojen kokoontuminen, Pick-Nick.


title: Jääkiekon SM-liigakausi 2004–2005

text:
Kausi 2004–2005 oli jääkiekon SM-liigan 30. kausi. Mestaruuden voitti Kärpät, jolle se oli toinen perättäinen.
SM-liigakautta väritti , joka toi liigaseuroihin monia maailmantähtiä kuten Olli Jokinen (HIFK), Saku Koivu (TPS), Dwayne Roloson (Lukko), Patrik Štefan (Ilves), Brian Campbell (Jokerit) ja Jarkko Ruutu (HIFK). Ensimmäistä kertaa oli käytössä uusi pisteidenlaskujärjestelmä, jossa voitosta varsinaisella peliajalla sai 3 pistettä, jatkoaika- tai rankkarivoitosta 2 pistettä, jatkoaika- tai rankkarihäviöstä 1 pisteen ja häviöstä varsinaisella peliajalla 0 pistettä. Rangaistuslaukauskilpailu, jonka SM-liiga virallisesti nimesi voittomaalikilpailuksi kaudesta 2008-2009 alkaen, debytoi tällä kaudella, mikä tarkoitti sitä, että ottelu ei voinut enää päättyä tasapeliin. Liigahistorian ensimmäinen rangaistuslaukauskilpailu nähtiin heti kauden avauskierroksella, ja siinä Blues voitti TPS:n 3–2. Ratkaisuosuman teki Landon Wilson Teemu Lassilan taakse.


title: Tuija Pulkkinen

text: Tuija Kaarina Pulkkinen (s. 30. heinäkuuta 1956 Pihlajavesi) on suomalainen valtiotieteilijä, filosofi ja feministi. Hän väitteli Helsingin yliopistossa vuonna 1996 postmodernista politiikan filosofiasta ja toimijuudesta. Pulkkinen on nimitetty akatemiaprofessoriksi viisivuotiskaudeksi 2011–2015.


title: Tuija Pulkkinen

text: Pulkkinen oli 1990-luvun alkupuolella vierailevana tutkijana Kalifornian yliopistossa Santa Cruzissa. Hän myös toi tuolloin Yhdysvalloista Suomeen ranskalaista nykyfilosofiaa sekä yhdysvaltalaisen filosofin Judith Butlerin performatiivista sukupuolikäsitystä ja siitä nousevaa queer-tutkimusta. Vastaavasti hän on arvostellut Suomessa feministisessä filosofiassa hallitsevassa asemassa olevaa fenomenologista perinnettä ja Luce Irigarayn käsitystä radikaalista sukupuolierosta. Pulkkinen on myös Hegelin filosofian tutkija.


title: Tuija Pulkkinen

text: Pulkkinen on hoitanut sukupuolentutkimuksen professuuria ensin Jyväskylän yliopistossa ja myöhemmin Helsingin yliopiston Kristiina-instituutissa.


title: Bill O’Reilly

text: William James "Bill" O'Reilly (s. 10. syyskuuta 1949 New York, Yhdysvallat) on yhdysvaltalainen toimittaja, juontaja, poliittinen kommentaattori ja kolumnisti. O'Reilly tunnetaan ennen muuta kaapelitelevision katsotuimman uutisohjelman "The O'Reilly Factorin" juontajana, jona hän toimi vuosina 1996–2017. Ohjelmaa esitettiin Fox News -kanavalla.


title: Bill O’Reilly

text: "The O'Reilly Factor" lopetettiin huhtikuussa 2017 sen jälkeen, kun julkisuuteen oli tullut ilmi O’Reillyn ja Foxin maksaneen miljoonia naisille, jotka syyttivät O'Reillya seksuaalisesta häirinnästä.


title: Bill O’Reilly

text: O'Reilly oli myös radio-ohjelma The Radio Factorin juontaja. Hän on kirjoittanut kuusi kirjaa. Hän saa palkkaa yhteensä noin 20 miljoonaa dollaria vuodessa.


title: Bill O’Reilly

text: O'Reillya kutsutaan usein konservatiiviksi, mutta hän torjuu väitteen ja kutsuu itseään riippumattomaksi. O'Reilly on käyttänyt useita termejä kuvaamaan näkemyksiään. Kirjassaan "Culture Warrior" hän kuvaa itsensä perinteiden kannattajaksi, "traditionalistiksi". Vuonna 2000 kävi ilmi, että hän oli rekisteröitynyt republikaaniksi. Hän on sanonut sitä väärinkäsitykseksi ja on sittemmin rekisteröitynyt puolueettomaksi.


title: Bill O’Reilly

text: Uskonnoltaan O'Reilly on katolilainen.


title: Bill O’Reilly

text: O'Reillyn ollessa vieraana ABC:n Good Morning America -ohjelmassa 18. maaliskuuta 2003 hän teki seuraavan lupauksen: ""Jos amerikkalaiset lähtevät ja kaatavat Saddam Husseinin vallasta ja se on puhdas, hänellä ei ole mitään, pyydän anteeksi kansalta, ja en luota Bushin hallintoon enää."


title: Bill O’Reilly

text: Ollessaan toista kertaa samassa ohjelmassa 10. helmikuuta 2004 O'Reilly vastasi pyyntöihin, että hänen täytyisi kunnioittaa lupaustaan: ""Minun arvioni oli väärä ja olen pahoillani. Olin väärässä. En ole siitä laisinkaan mielissäni."" Kysymykseen, luottaako hän enää Yhdysvaltojen hallintoon, hän vastasi: ""Olen nyt paljon epäilevämpi Bushin hallinnon suhteen kuin olin siihen aikaan."" Hän on jatkanut Irakin sodan julkista tukemista mutta on kritisoinut sitä, miten Bushin hallinto on sitä hoitanut, ja antanut neuvoja pyytämättä.


title: Bill O’Reilly

text: Luettuaan kyselyn, jonka mukaan vain kaksi prosenttia irakilaisista pitää Yhdysvaltojen armeijaa vapauttajana ja 55 prosenttia haluaisi sen lähtevän, O'Reilly sanoi että he [irakilaiset] ovat barbaarisia ja että hänellä ei ole mitään kunnioitusta heitä kohtaan. Hän lisäsi: ""Me emme voi sekaantua muslimimaailmaan enää uudelleen. Se mitä voimme tehdä, on räjäyttää heidät tuusan nuuskaksi (...) ei enää maajoukkoja, ei enää sydäntä ja ajatusta, se ei tule toimimaan.""


title: Bill O’Reilly

text: O'Reilly kannattaa aseenkantolupaa. Hän ilmaisi tukensa sille myös hirmumyrsky Katrinan jälkeen.


title: Bill O’Reilly

text: O'Reilly vastustaa aborttia. Hän kampanjoi näyttävästi kansasilaista Tri. George Tilleria vastaan nimittäen tätä "Vauvantappaja-Tilleriksi" (Tiller the Baby Killer) ja natsiksi. Abortinvastustaja ampui Tillerin kirkossa toukokuussa 2009.


title: Bill O’Reilly

text: Monet julkisuuden henkilöt ovat kritisoineet Bill O'Reillya tai joutuneet sanaharkkaan hänen kanssaan suorassa lähetyksessä. Näitä ovat mm. Al Franken, Jon Stewart, Phil Donahue, Bill Maher, Bill Moyers, George Clooney, 50 Cent, Cam'ron, Rosie O'Donnell, Arianna Huffington, Mark Cuban, Christopher Dodd, Nas, Joe Scarborough, Snoop Dogg, Ludacris, David Letterman ja Keith Olbermann.


title: Bill O’Reilly

text: Satiirikko Stephen Colbert loi Comedy Centralin esittämän, Jon Stewartin "The Daily Shown" spin-offin, "The Colbert Report" -ohjelman O’Reillyn "The O’Reilly Factor" pohjalta. Ohjelmassaan Colbert parodioi O’Reillya esittämällä oikeistolaista tv-persoonaa.


title: Bill O’Reilly

text: Mediaa tarkkailevat vasemmistolaiset järjestöt, kuten Media Matters for America ja Fairness and Accuracy in Reporting ovat kritisoineet O'Reillyn reportointia syyttäen häntä faktojen vääristelystä ja harhaanjohtavien tilastojen käytöstä.


title: Bill O’Reilly

text: O'Reilly kirjoittaa viikoittain lehtikolumnia, joka ilmestyy sadoissa sanomalehdissä, kuten New York Postissa ja Chicago Sun-Timesissa.


title: Bill O’Reilly

text: Hän on kirjoittanut yhden romaanin ja viisi muuta kirjaa:


title: Maatuska

text: Maatuska (, latinan sanasta "matrona") on matkamuistona tunnettu venäläinen sisäkkäisten hahmojen muodostama puunukke. Suomen sana maatuska perustuu venäjän kielen äiti-sanan hellittelymuotoon, joka kuitenkin Venäjällä ymmärretään kirjaimellisesti, eikä siis tarkoita siellä puunukkea. Maatuskaa on saksassa kutsuttu nimellä "Babuschka" (venäläisten ymmärtämänä isoäiti) ja Itävallassa "Piroschka" (piirakka).


title: Maatuska

text: Ensimmäisen venäläisen maatuskan tiedetään tehdyn vuonna 1890, ja sen arvellaan saaneen vaikutteita sekä japanilaisesta perinteestä että Fabergén munista.


title: Maatuska

text: Maatuska on muodoltaan pyörähdyskappale, joten se on mahdollista sorvata, mutta sen koristeluun tarvitaan yleensä käsityötä. Sisäkkäin olevia nukkeja on yleensä pariton määrä, mikä symboloi venäläisessä perinteessä jatkuvaa elämää, kun parillinen symboloi elämän päättymistä. Maatuska onkin eräänlainen hedelmällisyyttä ja jatkuvuutta symboloiva esine.


title: Maatuska

text: Nykyaikana on maatuskoita tehty myös toisenlaisina jatkumoina, esimerkiksi Leninistä Putiniin, mikä korostaa poliittisia, mutta myös kaupallisia tarkoitusperiä.


title: Curta

text:
Curta on maailman pienin, käteen sopiva mekaaninen laskukone t. laskin, jolla voidaan suorittaa kymmenjärjestelmässä yhteen- ja vähennyslaskuja, kerto- ja jakolaskuja sekä muita funktioita, jotka voidaan muuntaa tai likiarvoistaa (estimoida) edellä mainituiksi laskutehtäviksi.
Laskukone perustuu sylinterimuotoiseksi rakennettuun yhteen/vähennys-rumpulaskuriin.


title: Curta

text: Laskukoneen keksi Curt Herzstark ollessaan vankina Buchenwaldin keskitysleirissä. Niitä valmisti liechtensteinilainen Contina AG Mauren -yhtiö. Curta -laskukoneiden valmistuksen päättyessä marraskuussa 1970 niitä oli valmistettu arviolta 140 000 kappaletta; 80 000 Type I ja 60 000 Type II mallia. Curta ei siis ole ollenkaan harvinainen, mutta muista laskimista poiketen kiinnostaa myös tavallisia ihmisiä. Tästä syystä Curtan myyntihinta on sen mekaniikkaan nähden korkea. Erityisesti alemmissa kuntoluokissa hinnat ovat tosin alkaneet laskea 2010-luvulle tultaessa.


title: Curta

text: Curtaa käyttivät Suomessakin monet kannettavaa laskinta tarvitsevat kuten rallikuskien kartanlukijat, metsäarvioijat ja vakuutustarkastajat.


title: Curta

text: Curtalaskimet voidaan jakaa kahteen päätyyppiin niiden laskentakapasiteetin mukaan. Tyyppi-I:n lukurekisteri (kerrottava) on 8 numeroa, kierroslaskuri (kertoja) 6 numeroa ja tuloslaskuri 11 numeroa, kun tyyppi-II:ssa vastaavat ovat 11, 8 ja 15 numeroa. Molemmat tyypit jakautuvat vielä erilaisiin malleihin värin ja materiaalin mukaan.


title: Curta

text: Curtan käyttölaitteet


title: Curta

text: 1. Lukurekisteri


title: Curta

text: 2. Tuloslaskuri


title: Curta

text: 3. Kerroinlaskuri


title: Curta

text: 4. Laskentakampi


title: Curta

text: 5. Nollausrengas


title: Curta

text: 6. Positiovalitsin


title: Curta

text: 7. Kääntökytkin


title: Curta

text: 8. Desimaaliosoittimet


title: Curta

text: 9. Säilytyspurkki


title: Curta

text: Laskutoimitukset


title: Curta

text: 1. Yhteenlasku


title: Curta

text: Yhteenlasku perustuu rumpulaskukoneen perustoimintaan, jossa lukurekisterin sisältö lisätään laskentakammen kierroksella tuloslaskuriin.


title: Curta

text: 2. Vähennyslasku


title: Curta

text:
Vähennyslasku perustuu rumpulaskukoneen perustoimintaan, jossa lukurekisterin sisältö vähennetään laskentakammen kierroksella tuloslaskurista.
3. Kertolasku


title: Curta

text: Kertolasku perustuu yhteenlaskun toistoon kertojan määräämän kertaa.


title: Curta

text: 4. Jakolasku


title: Curta

text: Jakolasku voidaan suorittaa joko vähennys- tai lisäysmenetelmällä.


title: Curta

text: 4.1. Jakolasku vähennysmenetelmällä, tulos murtolukuna.


title: Curta

text: Vähennysmenetelmä perustuu toistettuun vähennyslaskuun, jossa jaettavasta vähennetään jakajaa kunnes jaettava on nolla tai jää jäljelle jakojäännös.


title: Curta

text: 4.2. Jakolasku vähennysmenetelmällä, tulos desimaalilukuna.


title: Curta

text: Tässä menetelmässä, joka myös perustuu toistettuun vähennyslaskuun, lisätään jaettavaan desimaaleja, jotta tulokseen saadaan mahdollisimman monta desimaalia.


title: Curta

text: 4.2. Jakolasku lisäysmenetelmällä, tulos desimaalilukuna.


title: Curta

text: Lisäysmenetelmä perustuu toistettuun yhteenlaskuun, jossa jakajaa lisätään, kunnes saadaan jaettava tai sen likiarvo.


title: Konya

text: Konya on kaupunki Turkissa. Se on samannimisen maakunnan pääkaupunki, ja siellä oli 2 403 063 asukasta vuoden 2018 lopussa. Konya sijaitsee noin 200 kilometriä Ankarasta etelään ja noin 300 kilometriä Antalyasta koilliseen. Konya on vahvaa maanviljelyseutua. Osittain Konyan alueella sijaitseva Tuz gölu on suosittu turistikohde.


title: Konya

text: Konya mainitaan jo Raamatussa, ja se oli antiikin Vähässä-Aasiassa merkittävä kaupunki, kreikkalaiselta nimeltään Ikonion ja latinalaiselta nimeltään Iconium. Sinne on haudattu runoilija Rumi. Konya oli 1200-luvulla Seldžukkien valtakunnan pääkaupunki. Seldžukit jättivät huomattavan jäljen alueen arkkitehtuuriin. Tyylisuunta muistuttaa telttaa kahdeksan- tai kymmenkulmaisine rakenteineen. Puukaiverruksiin perustuvassa koristelussa päästiin korkealle tasolle ja samaa tyyliä sovellettiin stukko- ja kivityössä. Sisäosissa käytettiin sinisävyisiä fajanssikaakeleita, josta myöhemmin kehittyi turkkilainen kaakelikoristelu. Moskeijoissa käyettiin kaakeliin maalattuja tai marmoriin kaiverrettuja Koraanin lauseita. Konyasta on lähtöisin myös derviššien tanssikulttuuri.


title: Polydoros (Kadmoksen poika)

text: Polydoros oli kreikkalaisessa mytologiassa Theban kuningas ja Kadmoksen ja Harmonian ainoa poika. Kadmosta seurasi hänen sisarensa Agauen ja spartti Ekhionin poika Pentheus, joka hallitsi Thebaa ainoastaan lyhyen aikaa ennen kuin Dionysos sai hänen äitinsä ja tätinsä repimään hänet kappaleiksi. Hänen jälkeensä valtaistuimelle nousi hänen setänsä Polydoros, joka nai Nykteiin, Nykteuksen tyttären. Heidän poikansa Labdakoksen ollessa vielä nuori Polydoros kuoli tuntemattomasta syystä ja Nykteuksen toimi sijaishallitsijana.


title: Polydoros (Kadmoksen poika)

text: Pausanias kertoo, että Polydoroksen valtakausi olisi alkanut suoraan Kadmoksen jälkeen.


title: Kino

text: Kino () oli neuvostoliittolainen rock-yhtye, jonka keulahahmona toimi karismaattinen Viktor Tsoi. 1980- ja 1990-lukujen taitteessa yhtye oli maan suosituimpia. Kino oli leningradilaisen undergroundin kuuluisimpia yhtyeitä yhdessä Akvariumin ja Zooparkin kanssa.


title: Kino

text: Yhtye syntyi Leningradissa vuonna 1981 nimellä Garin ja hyperboloidit (). Alkuperäiseen kokoonpanoon kuuluivat Viktor Tsoi, Aleksei Rybin ja Oleg Valinski. Alkuperäinen kokoonpano kutistui pian duetoksi (Tsoi-Rybin) ja vaihtoi samalla nimensä Kinoksi (), joka äänitti yhtyeen ensialbumin "45" ja hajosi 1983.


title: Kino

text: Vuonna 1984 Kino koottiin jälleen uudella miehityksellä, johon kuuluivat Viktor Tsoin (kitara, laulu) lisäksi Juri Kasparjan (kitara), Georgi Gurjanov (rummut) ja Aleksandr Titov (basso). Toukokuussa 1984 Kino esiintyi yllätysvierailijana Leningradin rock-klubin II:lla rock-festivaaleilla, jossa heidät palkittiin kunniamaininnalla. Kino ylsi palkintosijalle näillä festivaaleilla vielä kahdesti vuosina 1985 ja 1987. Syksyllä 1984 Titovin korvasi Džungli-yhtyeen basisti Igor Tihomirov. Tämän jälkeen Kinon kokoonpano pysyi muuttumattomana historiansa loppuun saakka.


title: Kino

text: Vuonna 1988 ilmestynyt Kinon tunnetuin ja suosituin albumi "Veriryhmä" (Группа крови) aloitti maanlaajuisen Beatles-kuumeeseen verrattavissa olleen "kinomanian". Samoihin aikoihin laulaja Viktor Tsoi esiintyi kahdessa elokuvassa, Sergei Solovjovin filmissä "Assa" ja Rašid Nugmanovin filmissä "Neula" (Игла).


title: Kino

text: Vuonna 1986 Kinon musiikkia julkaistiin perestroikan siivittämänä Neuvostoliiton ulkopuolellakin levyllä "Red Wave: 4 Underground Bands from the USSR". Kino konsertoi 80-luvun lopulla Ranskassa, jossa julkaisi myös kokoelmalevyn "Viimeinen sankari" (Последний герой) vuonna 1989, Tanskassa "Next-Stop" -tapahtumassa, sekä Italian "Back in the USSR" -festivaaleilla.


title: Kino

text: Suomalainen tv-toimittaja Reijo Nikkilä teki Viktor Tsoista ja Kino-yhtyeen esiintymisestä harvinaisen filmireportaasin vuonna 1987 Moskovassa


title: Kino

text: Kinon laulaja-sanoittaja Viktor Tsoi kuoli liikenneonnettomuudessa Tukumsissa 15. elokuuta 1990. Yhtyeen jäljelle jääneet jäsenet kokosivat keskeneräisistä harjoitusnauhoista Kinon viimeisen postuumin studioalbumin, joka tunnetaan kansitaiteensa mukaan nimellä "Musta albumi".


title: Kino

text: Viktor Tsoin sanoitukset olivat luonteeltaan mutkattomia, mutta runollisia kuvauksia jokapäiväisestä elämästä, rakkaudesta ja kohtalosta - eivät niinkään poliittisia, vaikka yksi yhtyeen hittikappaleista olikin nimeltään "Haluan muutosta" (Хочу перемен!). Musiikillisesti yhtye lukeutui aloittaessaan uuden aallon edustajiin, myöhemmin mukaan tuli syntikkapopin piirteitä. Kinoa on verrattu Depeche Modeen ja Cureen. Venäläisiltä juuriltaan yhtye kuului bardi-rock -genreen ja sai vaikutteita Vladimir Vysotskilta.


title: Kino

text: Suomeksi Tsoin tekstejä on kääntänyt mm. Akseli Kajanto . Myös joensuulainen Folkswagen-yhtye on kääntänyt ja levyttänyt muutaman Tsoin kappaleen. Vielä useampi on heidän keikkaohjelmistossaan venäjäksi laulettuna. .


title: Päivi Korvajärvi

text: Päivi Heleena Korvajärvi (s. 12. marraskuuta 1951 Ilmajoki) on suomalainen sosiaalipsykologi ja työelämän tutkija. Hän väitteli aiheenaan työelämän sukupuolittuneet käytännöt Tampereen yliopistosta 1998. Hän on myös kirjoittanut useita artikkeleita ja toimittanut kirjoja, jotka käsittelevät empiiristä, etnografista, työelämäntutkimusta sekä sukupuolen merkitystä työelämässä.


title: Päivi Korvajärvi

text: Korvajärvi on syntynyt Ilmajoella ja päässyt ylioppilaaksi Ilmajoen yhteiskoulusta 1970.


title: Päivi Korvajärvi

text: Korvajärvi toimii Tampereen yliopistossa naistutkimuksen, erityisesti yhteiskuntatieteellisen naistutkimuksen professorina.


title: Hyundai Trajet

text: Hyundai Trajet on eteläkorealaisen Hyundai Motor Companyn vuosina 1999–2008 valmistama seitsenpaikkainen tila-auto.


title: Hyundai Trajet

text: Sen moottorivaihtoehdot olivat 2,0 l ja 2,7 l bensiini- ja 2,0 l dieselmoottori, käsivalintainen tai automaattivaihteisto.


title: FFmpeg

text: FFmpeg on kokoelma vapaita ohjelmistoja, jotka voivat tallentaa, kääntää ja suoralähettää digitaalista ääntä ja videota. Se sisältää libavcodecin, johtavan AV-koodekkikirjaston. FFmpeg:tä kehitetään Linuxissa, mutta se voidaan kääntää monille muille käyttöjärjestelmille, mukaan lukien Windows. Projektin aloitti Gerard Lantau (Fabrice Bellardin nimimerkki) ja nyt sitä ylläpitää Michael Niedermayer. Suurin osa FFmpeg:n kehittäjistä on myös mukana MPlayer-projektissa ja FFmpeg:n kotisivut ovat MPlayerin palvelimella.


title: FFmpeg

text: FFmpeg koostuu monesta komponentista:


title: FFmpeg

text: FFmpeg:tä julkaistaan LGPL:än tai GNU GPL:än alla, riippuen siitä mitä alikirjastoja sisällytetään. Muodollisia julkaisuja ei ole. Sen sijaan, FFmpeg:n kehittäjät suosittelevat käyttämään viimeisimpiä Subversion-tilannevedoksia (snapshot), sillä projekti ylläpitää jatkuvasti vakaata kehitysrunkoa.


title: FFmpeg

text: FFmpeg:n kehittäjät ovat takaisinmallintaneet ja uudelleentoteuttaneet mm. seuraavat patentoidut koodekit:


title: FFmpeg

text: Ohjelmistopatentit ovat maakohtaisia, joten patentit ovat voimassa vain siellä, missä keksijä on sitä hakenut ja se on myönnetty. Jotkin Euroopan Unionin maat, kuten Suomi, myöntävät patentteja myös ohjelmistoille ja koodekeille, vaikka ohjelmistopatentit eivät ole vielä voimassa Euroopassa.